Alioù pedagogel evit kelenn ar yezh, stummadur dibaouez er 1añ derez publik, dazont TES – Kelennomp!\n12/01/2020\t 22/01/2020 Keleier\nA-raok Kuzul-akademiezh ar yezhoù-rannvro (KAYR) kentañ Akademiezh Roazhon e 2020 a vo d’ar 16 a viz Genver hon eus kaset ul lizher d’ar rektor diwar meur a sujed : ezhommoù a-fed alioù pedagogel evit kelenn ar yezh en hentadoù divyezhek ha goulenn ur strollad labour war ar sujed-se, ar stummadur dibaouez evit ar gelennerien er 1añ derez publik ha dazont TES (Ti Embann ar Skolioù Brezhoneg) goude kemennadenn adframmañ ar rouedad CANOPE e miz Kerzu.\nPrevious PostArnodennoù matematikoù e brezhoneg er vachelouriezh : ha neuze ?\nNext Postrakdisklêriadur Kelennomp! Kuzul Akademiezh ar Yezhoù Rannvro (KAYR), Akademiezh Roazhon (21/01/2020)


Feilhañs - Wikipedia\nFeilhañs a reer eus podoù ha listri graet diwar toaz divoull pri poazh, gwerniset pe amailhet.\nPezh feilhañs eus an Azginivelezh graet e Faenza\nAmspis eo orin ar feilhañs. War a ouzer e voe ganet e Siria hag e Kaldea (er Su da Vaghdad en Iraq a-vremañ) kent en em skuilhañ dre Anatolia, Enez Rodos, Sikilia, an Inizi Baleares, Spagn hag Italia.\nEr vro diwezhañ-mañ e voe Faenza al lec'h kentañ ma voe fardet feilhañsoù e dibenn ar XIVvet kantved goude un hir a hengoun er poderezh a veze brudet dija en amzer an Impalaeriezh roman, alese ar ger "feilhañs" dre ar galleg faïence (faenze ha fayence e 1589, faiance e 1642).\nEn e varr e voe arz ar feilhañserezh en Italia e dibenn ar XVvet kantved.\nE deroù ar XVIvet kantved e voe galvet Italianiz da Vro-C'hall a-benn staliañ ar feilhañserezhioù kentañ e Pariz, Lyon, Rouen, e Saintes ma oa staliet ar feilhañsour Bernard Palissy (c. 1510-1589 pe 1590) hag e Saint-Porchaire, a zo ur c'harter eus Bressuire hiziv.\nE deroù ar XVIIvet kantved e voe staliet feilhañserezhioù meur e Mostiers Santa Maria (Alpoù-Provañs-Uhel), Nevers, Rouen ha Straßburg.\nGreantioù brudet a voe savet e Brussel, Delft, Frankenthal hag e L'Alcora e Spagn.\nDiwezhatoc'h, e 1690, e voe staliet ar feilhañserezh Bousquet e Kemper, d'ar mare ma oa ar feilhañserezh saoz diouzh ar c'hiz ha ma krogas ar porselen d'ober berzh ivez.\nPri eo an danvez diaoz ar feilhañs. Gwechall e veze graet gant pri fin a glasked en natur ; a-feur ma veze gwellaet an teknikoù avat e voe kavet gwell ober gant meskoù pri evit ma vije digemm unvanded an danvez. Ouzhpenn ar pri e vez lakaet marg priek ha traezh, en ur deurel pled da unvanded ar meskad bepred.\nTreset e vez ar pezh, da gentañ penn : ur pod, ur plad, un delwenn hag all, diouzh awen an arzourien evel-just, hogen en ur deurel stad eus ar redioù teknikel rak ne vo ket degaset kemmoù bras er greanti evit bastañ da froudenn un arzour(ez), ha pa vije unan eus ar re vrudetañ er bed.\nGoude-se e vez stummet ar pezh gant toaz feilhañs ; tri doare zo d'en ober :\nan turgnañ gant an dorn, e doare hengounel ar boderien – ne vez mui implijet nemeur rak gobariañ a reer bremañ, da lavarout eo arverañ moulloù plastr ;\nar stamperezh, pa stummer ar pezh gant an dorn war speurennoù ur moull – er bloavezhioù 1960 e voe erlerc'hiet ar gwaskerezh ouzh ar stamperezh evit ar pezhioù aes da zivoullañ a-drugarez d'o stumm eeun : gwasket e vez an toaz etre daou hanter-voull ;\nar redek, pa skuilher an toaz en ur moull savet diwar meur a damm.\nPa vez ezhomm eus meur a damm evit sevel ar pezh e ranker o fegañ kenetrezo dre implijout un toaz astennet gant dour, liñvek ha gwevn, a anver papouilh ; pa vez redet an toaz ez a dour ar papouilh e speurennoù ar moull, ha goude un nebeud eurvezhioù e sav ur groc'henenn galet war ar pezh.\nLezet e vez an toaz da sec'hañ kent divoullañ ar pezh, a lezer da beursec'hañ e-pad meur a zevezh.\nLabourioù peurechuiñ zo d'ober bremañ, ur gefridi a vez sevenet gant merc'hed a anver echuereze. Gant an dorn e vez graet a lodenn vrasañ eus ar peurechuiñ ; ar bolennoù ront ha bordoù an asiedoù a vez graet gant mekanikoù a anver peuraozerioù. Gant papouilh e vez peget skouarnioù an tasoù hag ar picherioù, a lezer da sec'hañ.\nPep pezh a vez divarvet, skrabet e vez ar babouzennoù ha briket ar c'hleizhennoù. Gwalc'het dousik e vez ar pezhioù gant ur spoueenn evit o feurflouraat.\nPa vez peurechuet ar pezh en e lakaer da boazhañ en ur forn a-raok e lezel da yenaat ; ar wispidenn a reer eus ar pezh er stad-se, pa vez spluius c'hoazh.\nLod pezhioù a ginkler war-eeun war ar wispidenn gant livioù a c'heller poazhañ, met dibaot a wech e reer.\nMeur a zoare zo da ginklañ ur pezh feilhañs.\nAn tokennañ : gwisket e vez ar wispidenn gant pri distrempet, livet pe get, evit ma teufe didreuzus.\nAn amailhañ : gant ur meskad fardet diwar plom ha staen e veze kleret ar wispidenn gwechall. Diwezhatoc'h e voe implijet ur meskad all anvet frit fardet diwar traezh ha boraks Na2B4O7•10H2O pe blom, a veze lakaet en dour evit ma tierc'hje ha ma roje greunaj ; ar greunaj-se a vesked gant kaolin kent o zrailhañ en dour ha soubañ ar pezhioù el liñvenn-se.\nDour, poultr gwer ha zirkon a implijer bremañ, a vesker gant un oksidenn livek (melen, arc'hlas pe ivor).\nSoubet e vez ar pezh er meskad war-bouez meudoù ; pemp eilenn zo trawalc'h evit ar wispidenn da lonkañ al liñvenn, ha warnañ e chom ur groc'henenn boultrennek ; goude-se e vez gwiriekaet pep pezh, an amailherez a denn ar beradurioù hag an amailh a chom war an troad kent ouzhpennañ amailh el lec'h ma poueze ar meudoù.\nGant ur bistolenn e vez glizhennet amailh war gorread ha pep korn ar pezhioù bras.\nSetu ar pezh feilhañs lakaet didreuzus. Bremañ e vo kinklet gant ar patrom a zo bet dibabet.\nHengounel-rik eo ar c'hinklañ er feilhañserezhioù meur, evel e Kemper.\nEvel er XVIIIvet kantved e treser ar patrom war ur follenn paper boull a-raok toullañ e drolinenn a-boentoùigoù gant ur spilhenn : ur boeñsadenn a reer eus an disoc'h. Goude-se e vez lakaet ar boeñsadenn war ar wispidenn amailhet, ha gant ur pochad glaou-koad e touger ar patrom war ar pezh a-dreuz toulloù ar boeñsadenn.\nPrientet e vez al livioù, a zo fardet diwar oksidennoù metalek mesket gant dour ha glikerol ; a-douez an oksidennoù emañ antimonat ar plom Pb(SbO3)2/Pb3(SbO4)2, anvet "melen Naplez", glas kobalt, hag oksidennoù houarn (2O3, ruz), kouevr (Cu2O, ruz ivez), manganez (MnO, okr).\nLivet e vez gant an dorn war an amailh kriz. Ret eo d'ar penturezed gouzout reiñ un taol barr-livañ hepken bewech, neuze ez eo pouezus-tre e labourfe gant binvioù a-zoare : gwevn a-walc'h o blev evit na krignañ an amailh, reut a-walc'h evit sonnañ goude pep stokadenn.\nUr c'hardeur zo a-walc'h evit livañ ur volenn pe un asied – goude 2 vloaz deskardiñ er greanti ; 4 bloaz zo ret evit ober labour a-zoare, hag 8 evit deskiñ an holl batromoù.\nKalz koad a veze implijet da dommañ ar fornioù betek ur gwrezverk resis. Da c'houzout resis pegen tomm e oa ur forn e veze implijet kernioù pirometrek, anvet "diskouezioù teuzadus" ivez, a veze lakaet enni gant ar pezhioù a oa da boazhañ. Etre 3 ha 6 kern a veze lakaet, pep hini anezho o vezañ fardet diwar un toaz feilhañs a deuze d'ur gwrezverk resis. Pa vlotae ur pikern e ouied pelec'h etre 600 ha 2000°C edo erru an tommañ.\nFornioù tredanek bras 3 pe 4 m3 o dalc'had a implijer hiziv da boazhañ an toaz.\nGouleviet e vezont evit kregiñ da dommañ bemnoz adalek dek eur – ne vez mui den o labourat diouzh noz eta. E-pad 6 eurvezh e tomm ur forn, betek tizhout tremen 1 000°C ; da neuze ez eo troet an toaz feilhañs da wispidenn. Diouzh noz ivez e vez poazhet an amailh (eil poazhadenn ar pezh), da 940°C e-pad un hantereurvezh. Goude-se e yena ar forn a-bazennoù 100°C.\nTennet e vez ar pezhioù eus ar fornioù, ha gwiriekaet unan-hag-unan : dre ar son e ouzer ha faoutoù kuzh zo er wispidenn, dre al lagad e kaver sioù en amailh.\nAr pezhioù disi hepken a vez miret ha lakaet e gwerzh.\n↑ Fritte eo ar ger micherel gallek, diwar frire.\n↑ Silikat zirkoniom, ZrSiO4.\nAdtapet diwar « https://br.wikipedia.org/w/index.php?title=Feilhañs&oldid=1922475 »\nKemm diwezhañ d'an 1 Gen 2022 da 13:50


Eadberht III Præn a oa roue dizalc'h diwezhañ Kent. Ren a reas eus 796 da 798, e-pad un emsavadeg a-enep Mercia. War a seblant en-doa renet Offa Mercia Kent en un doare reizh eus 785 da 796  met goude e varv e perc'hennas Eadberht ar vro. En harlu e oa bet dindan gwarez Karl-Veur ha skoazellet e oa e emsavadeg gant ar Franked moarvat.\nArc'heskop Canterbury, Aethelheard, a oa war-du Mercia, a dec'has kuit e-pad an emsavadeg. Cœnwulf of Mercia en-doa ur c'henskriverezh gant ar pap Leo III diwar-benn stad an Iliz e bro-Saoz hag asantiñ a reas hemañ e-barzh unan eus e lizhiri ouzh aloudabeg Kent. Eskummunugiñ a reas Eadberht rak ur beleg e oa bet . Coenwulf a adaloubas Kent e 798 ha tapout a reas Eadberht.Hervez un eilstumm nevez eus ar C'hronik Angl-ha-Saoz e oa dallet ha troc'het e oa e zaouzorn . Hervez Roger of Wendover, avat, e voe frankizet diwezhatoc'h.\n↑ Frank Stenton, Anglo-Saxon England (1943, 1971, 1998 Oxfhttp://ord paperback), pages 207–208.\n↑ 3,0 ha3,1 D. P. Kirby, The Earliest English Kings (1991, 2000), pages 147–149.\nOffa Roue Kent\n796 - 798 War e lerc'h:\nAdtapet diwar « https://br.wikipedia.org/w/index.php?title=Eadberht_III_Præn&oldid=1482805 »


soner breizhat hag c'haner brezhonek\nAlan Stivell war al leurenn e Kemper (2016).\n6 a viz Genver 1944\nSonerezh keltiek, Sonerezh Breizh, Sonerezh a-vremañ, Rock, Sonerezh elektronek, Sonerezh sinfonek, World Music, Folk, Fusion, Cross-over\nTelenn geltiek,binioù, bombard, tin-whistle, klavier\nJim Kerr, Paddy Moloney, Shane MacGowan, Dan ar Braz, Gabriel Yacoub, Kate Bush, Gilles Servat, C'hoarezed Goadeg, Glenmor, Soig Siberil, Youssou N'dour, John Cale, Khaled, Djura, Idir, Angelo Branduardi, Dom Duff\nAlan Stivell (Alain Cochevelou e anv en ti-kêr) a zo ur soner breizhat hag ur c'haner brezhonek, ganet d'ar 6 a viz Genver 1944 e Riom en Aovergn, e Bro-C'hall.\nMab e oa da Jord Cochevelou, kargad gall, a oa e familh a orin eus Gourin, hag a zilojas goude da Bariz, ma voe maget ha skoliet Alan.\n1 Soner ha kaner\n2.1 E yaouankiz – an delenn he c'herdin nilon, Bagad Bleimor, sonerezh hag sevenadurezh keltiek...\n3.1 1966-1971 : Eus Alain Cochevelou da Alan Stivell – an delenn he c'herdin metal\n3.2 1972–1976 : Alan Stivell / Gabriel Yacoub / Dan Ar Braz, etc. Ar pop keltiek en e vog\n3.3 1976–1980 : Alan Stivell an arzour liesdoare\n3.4 1981 – Hiziv an deiz : Alan hag an "diz-Alan" – Variété, New age, Teknno, Elektro\n4 Alan Stivell, Paotr al leurenn pe paotr ar studio?\n5 Alan Stivell hag an Emsav\n6 Alan Stivell hag ar brezhoneg\n7 Alan Stivell hag ar "sonerezh keltiek"\n10 Pladennoù bras\n11 Dibab tonioù\n12 Kanaouennoù, tonioù na c'haller ket kavout aes\nSoner ha kaner\nA-vihanik e oa troet gant Breizh hag ar geltiegezh ha dreist-holl gant ar sonerezhioù liesseurt a gaver e Breizh-Izel, Iwerzhon ha Bro-Skos.\nN'eus mar ebet eo ar soner ha kaner brudetañ er bed en deus kanet e brezhoneg. Bez' ez eo unan eus an arzourien gentañ hag o deus bet mesket binvioù sonerezh tredan ha binvioù sonerezh akoustik.\nBrudet eo evel telennour hag eñ an hini a zegasas brud d’an delenn geltiek e Breizh hag e meur a vro all, a-raok bout unan eus luskerien brudet ar folk-rock hag ar world music adalek fin ar bloavezhioù 1960, an hini kentañ e Breizh, hag unan eus ar re vrudetañ er bed a-bezh.\nRoet en deus lañs d'ar sonerezh hengounel e Breizh, d'ur mare ma oa ken disprizet, hag e meur a lec'h all. Abaoe 1975 avat (ar mare ma paouezas Gabriel Yacoub, René Werneer ha Michel Santangeli a seniñ gantañ), ne vez ket klevet na gwelet Alan Stivell er mediaoù bras nemeur (e-maez ar skingomzoù brezhonek bihan).\nGant e ganaouennoù ivez en deus labouret da ziskar ar vezh a oa en-dro d'ar brezhoneg ha sachet kalz tud d'ar brezhoneg. Hiziv eo digresket e levezon, e-maez bed ar sonerezh, goude ma'z eo bet anvet da brezidant a enor Kuzul Sevenadurel Breizh nevez-flamm 2009.\nE yaouankiz – an delenn he c'herdin nilon, Bagad Bleimor, sonerezh hag sevenadurezh keltiek...\nBagad Bleimor e 1966\nGanet oa d’ar 6 a viz Genver 1944 e Riom (Aovergn), en ur familh a orin eus Gourin ha Pondivi. Tremen a reas e yaouankiz e Pariz.\nE dad, Georges Cochevelou (Jord a skrive ivez), hag a blije ar sonerezh hag an ebenouriezh dezhañ, a beurechuas un delenn gant kerdin nilon e penn kentañ ar bloazioù 1950. Alain hag a oa krog da zeskiñ ar piano a grogas da gemer kentelioù telenn gant ar delennourez klasel brudet Denise Mégevand. Hag e miz Du er bloaz-se end-eeun e sonas Alain evit ar wezh kentañ er "Maison de la Bretagne" e Pariz.\nKlevet e voe goude-se gant e delenn e meur a lec'h: Unesco, Iliz-Veur Gwened, etc. E 1957 e tigoras abadenn Line Renaud en Olympia Pariz.\nEr bloazioù-se eo e krogas Alain da zeskiñ brezhoneg ha da seniñ binvioù all neuze (bombard, pib-veur, tin-whistle, etc.). Emezelañ a reas ouzh bagad Bleimor e dibenn ar bloazioù 1950 ivez ma teuas pennsoner e deroù ar bloazioù 1960.\nE 1959 e voe enrollet e bladennig kentañ "Musique Gaélique" hag e 1963, e bladenn vras kentañ "Harpe celtique".\n1966-1971 : Eus Alain Cochevelou da Alan Stivell – an delenn he c'herdin metal\nDilezet gantañ e delenn he c'herdin nylon e krog Alain Cochevelou da c'hoari gant un delenn he c'herdin metal. Gwelet e vez alies o kanañ hag o seniñ war leurennoù liesseurt (American Center e Pariz, Queen Elisabeth Hall e Londrez, etc). Brudetoc'h-brudetañ e teu da vezañ war ar gwagennou radio ivez. Er mare-se e choazas Alain Cochevelou ober gant an anv "Alan Stivell", ar c'haner Alan Stivell : gwelloc'h e veze gantañ miret e wir anv pa ne rae ken nemet telenniñ.\nE 1968 e sone hag e kane e kastell Felger, dirak tud ar C'hendalc'h Keltiek. Koulskoude eo e 1970 e teuas anv Alan Stivell da vezañ brudet gant ur bladenn vihan ma veze klevet ar ganaouenn Brocéliande en un tu, hanter e galleg ha hanter e brezhoneg (digomprenus a-walc'h), ha Son ar chistr en tu all.\nGoude e teuas e bladenn vras kentañ "Reflets", a zeuas er-maez e 1970. Ur bladenn a-bouez a gaver warni meur a zoare sonerezh : Tonioù telenn a Vreizh hag a Iwerzhon, kanaouennoù brezhoneg hengounel, kanaouennoù e galleg awenet gant ar "geltiegezh", ur ganaouenn folk e saozneg. Binvioù tredan mesket gant binvioù hengounel. An holl draoù a roio e vrud da Alan Stivell er bloazioù war-lerc'h.\nUr bladenn vihan all a vo, "Pop-plinn": adkemeret en doa, en un doare "pop" diouzh ar c'hiz, an ton a veze sonet gant Etienne Rivoallan ha Jorj Kadoudal e festoù-noz kanton Boulvriag ma ne rede ket dezho ar yaouankizoù c'hoazh.\nSetu lañset gantañ un doare sonerezh nevez (e Breizh hag er bed a-bezh a lavaro darn) a vo anvet ar "world music" un nebeud bloazioù war-lerc'h : un doare sonerezh awenet gant an hengoun pobl ha digor da levezon ar rock ha ar folk.\nA-raok mont pelloc'h war an hent-se, e enroll e 1971 ur bladenn sonerezh gouestlet d'an delenn folk keltiek anvet "Renaissance de la Harpe Celtique" (dindan an anv Alan Stivell-Cochevelou). Ur bladenn holl-vrudet ha mil enoret hag a roas c'hoant da gantoù a dud da zeskiñ c'hoari gant an delenn er bed a-bezh. Ul lodenn vat eus ar bladenn ("Gaeltacht") zo gouestlet da sonerezh Iwerzhon ha Bro-Skos. Gouestlet eo ar bladenn da Denise Megevant ha da Georges Cochevelou. Unan eus ar c'haerañ pladennoù bet enrollet gant Alan Stivell-Cochevelou hervez meur a gritik.\n1972–1976 : Alan Stivell / Gabriel Yacoub / Dan Ar Braz, etc. Ar pop keltiek en e vog\nEtre 1972 ha 1975 e voe embannet peder fladenn hag a zigasas un dispac'h sevenadurel bihan e Breizh.\nTeir fladenn folk-rock : "A l'Olympia" da gentañ, enrollet war al leurenn e ti brudet an Olympia e Pariz e miz C'hwevrer 1972. Deuet da vezañ ur best-seller e meur a vro. "Chemins de terre", enrollet e 1973. Heñvel a-walc'h ouzh pladenn an Olympia evit a sell ar stil, met enrollet en ur studio en dro-mañ. Ur bladenn hag a reas berzh bras ivez. Ha neuze "e Dulenn" enrollet e 1974 hag embannet e 1975. Ur bladenn rockoc'h un tamm-mat (liv an hard-rock a glever war un ton pe zaou). Ur bladenn enrollet war ar leurenn e Dulenn (Iwerzhon). Evit ar wezh kentañ e kinnig Alan Stivell kanaouennoù blaz "Yann an emsaver" warno ha dreist-holl ur seurt kanaouenn souezhus, "Delivrance", ur seurt barzhoneg e galleg lavaret war don kantik Rostrenn, hag a zisplijo ar pozioù eeunik anezhi da lod dud.\nRoet e voe ar sonerezh folk-rock nevez-se da glevet da vilionoù a dud er bed a-bezh. Ha roet c'hoant da galz anezho e Breizh hag en tu all da Vreizh da zezrevell Alan Stivell hag e strollad (Tri Yann, Gwendal, Sonerien Du, etc.).\nE-pad ar pevar bloaz pouezus-se e oa Alan Stivell ouzhpenn ur c'haner harpet gant sonerien all. Ur strollad e oa, ennañ meur a soner barrek-mat : Alan evel-just (kan, telenn, bombard, pib-veur...) met ivez Gabriel Yacoub (kan, gitar, dulsimer, banjo) hep ankouaat René Werneer (violoñs), Dan Ar Braz (gitar), Pascal Stive (klavieroù) ha Michel Santangeli (taboulinoù).\nOuzhpennañ a ranker "e Langoned" (e 1974). Ur bladenn peurakoustik. Liv an hengoun war ar pep brasañ eus an tonioù. Ur bladenn ma klever "kan ha diskan" ha binioù-kozh evit ar wezh kentañ. Homañ a awenas a dra sur an dud a faote dezho chom tostoc'h d'ar sonerezh hengounel ha folk (Kornog, h.a.).\n1976–1980 : Alan Stivell an arzour liesdoare\nPa guitaas Gabriel Yacoub, René Werneer ha Michel Santangeli ar strollad, e cheñchas un tamm-mat ar pezh a oa gant Alan Stivell da reiñ da selaou d'an dud.\nPeder fladenn disheñvel-mat an eil re diouzh ar re all a voe embannet er mare-se. Ne'n doa ket Alan Stivell aon da gemer riskloù. Hag a-dra-sur ne glaskas ket plijout d'an holl dre reiñ sonerezh pop-folk "aes da selaou" bep tro.\nE 1976 e voe embannet "Trema'n Inis". Ur bladenn "intimist" ken ha ken gouestlet d'ar varzhoniezh vrezhonek. Etre kanañ ha dibunañ a ra Alan war ar bladenn-mañ. Evit a sell ar sonerezh, n'eus nemet telenn (war bouez un ton ma klever gitar Dan ar Bras). Gouestlet eo ar bladenn d'e dad nevez marvet.\nE 1977 e voe embannet "Raok dilestra". Ur bladenn gouestlet d'ar welidigezh en deus Alan Stivell eus Istor Breizh ha da stourmoù an emsav breizhek. Ur bladenn binvidik ha dedennus kenañ evit a sell ar sonerezh, met ur bladenn a vo kavet dipitus gant meur a hini abalamour d'ar pozioù savet gant an arzour. Dizoleiñ a reer sell eeunik an arzour war Istor Breizh, ha pozioù skrivet en ur brezhoneg kamm da vat.\nE 1978 e voe embannet "Un dewezh 'ba 'gêr". Ur bladenn siouloc'h da vat hag a denn un tamm da "e Langoned". Ur bladenn blaz ar jazz un disterañ warni, ma vez roet plas d'ar "sonerezh hervez an imor" (primaozadennoù). Evit ar wezh kentañ e tizoloer un ton a Vreizh-Uhel hag ur ganaouenn kanet e Kerneveureg.\n"Symphonie celtique", Emvod ar Gelted en Oriant\nE 1979 e voe embannet "International tour – Tro ar Bed". Ur bladenn enrollet "live". Homañ zo gwall-zisheñvel diouzh an div bladenn "live" all bet enrollet gant Alan Stivell. Kontrol d'an div bladenn-se e kaver war homañ tonioù ha kanaouennoù a gaver war ar pladennoù studio kent ("Raok dilestra" dreist-holl). Kalite an enrolladenn n'eo ket eus ar re wellañ-holl siwazh. Unan eus pladennoù nebeutañ gwerzhet hag anavezet Alan Stivell.\nE 1979 e enrollas Alan Stivell e "Symphonie Celtique – Tír na nÓg". Ur bladenn doubl ma voe bet pedet un niver bras a sonerien, dezho orinoù disheñvel. Savet an holl donioù ha kanaouennoù gant Alan e-unan, ha troet e yezhoù liesseurt (iwerzhoneg, brezhoneg, saozneg, tibeteg, berbereg, etc). Paotr ar "world music" hag ar sonerezh "cross-over" (jazz-rock, klasel, rock, pop) a gaver amañ.\nD'an 3 a viz Eost 1980, e c'hoarias e "Symphonie celtique" gant kantadoù a sonerien dirak 10 000 a dud en Oriant da geñver Gouel etrekeltiek an Oriant. Siwazh ne voe ket peurechuet ar sonadeg abalamour d'ar glav.\n1981 – Hiziv an deiz : Alan hag an "diz-Alan" – Variété, New age, Teknno, Elektro\nExplore Tour e 2007, Nuremberg\nUr mare nevez a grogas adalek ar bloazioù 80 evit Alan Stivell, ur mare siouloc'h, evel ma tigouezhas da galz a ganerien bet en o bog er bloazioù 70 (daoust d'ar sonedagoù stank pe stankoc'h e Frañs hag en estrenvro). Aet ar sonerezh folk-rik e-maez ar c'hiz e ergerzhas Alan Stivell-Cochevelou ar sonerezhioù nevez a ziwanas er bloazioù 80, 90 ha 2000. "Variété" – "Variété française" a-wezhiou (Bed an dud vew, 1 douar, Back to Breizh), New Age (Harpe du nouvel age, The Mist of Avalon, Au-delà des mots, Mojenn), Rock keltiek (Bed an dud vew, Brian Boru), Tekno (Brian Boru), Elektro ha hip-hop (Explore, 1 Douar), Folk ar bloazioù 1990 (Brian Boru). Meur a hini a baouezas da heuliañ Alan Stivell adalek ar mare-se. Re zisheñvel, a lavaro lod, diouzh Alan Stivell ar bloazioù 70. Gwir eo n'haller ket kavout na kanaouenn, na pladenn "kult" ebet e-mesk an traoù bet enrollet ha savet war-lerc'h 1980. Met chomet ez eus un tamm mat a aficionados feal ouzh o idolenn.\nUr gompilasion bennak a voe embannet er mare-se ivez, hag en o zouez e ranker menegiñ an doare kompilasion "Again" a voe enrollet e 1993. Berzh a reas ar bladenn, a drugarez da labour brudañ ti embann Alan Stivell (Keltia III) ha Dreyfus ha d'ar bruderezh graet gant TF1 neuze. Degouezhout a reas kement-se er mare end-eeun ma oa adtommet kalon ar publik bras ouzh ar sonerezh folk hag ar sonerezhioù a Vreizh hag a Iwerzhon. Kentoc'h eget ur gompilasion e oa Again un adenrolladenn eus tonioù brutetañ Alan Stivell ar bloazioù 70. Pedet e voe sonerien e-leizh da gemer perzh er bladenn-mañ, en o zouez Dan Ar Braz, Shane MacGowan, Laurent Voulzy, Gilles Servat, Robert Le Gall, Davy Spillane, etc. Ur bladenn vat hervez lod, ur bladenn dipitus ha kenwerzhel hervez lod all.\nMerket eo deroù ar 21añ kantved gant an albom gant binvioù hepken,En tu-hont d’ar c’homzoù – Au-delà des mots, al levr Telenn, la harpe bretonne, kenskrivet gant Jean-Noël Verdier, hag an Dvd Parcours (Fox-Pathé), deuet da vezañ Dvd aour buan-tre.\nE 2009 e tegas soñj Emerald (Emrodez) eus ar bloavezhioù kentañ folk-rock, met doare ar bloavezhioù 2000.\nE 2012 e lider 40vet deiz-ha-bloaz e sonadeg istorel en Olympia e Pariz. Universal a embann ar Best of Ar Pep Gwellañ. War Frañs tri eo skignet un teulfilm, Au-delà des frontières, diwar e fenn. En deroù hañv 2013, e c’hall an dud dizoleiñ ar sonadeg-se end-eeun, gant ur Cd-Dvd, 40th Anniversary Olympia 2012 (Universal). War-lerc’h e teu ul levr nevez kenskrivet gant Alan Stivell, Sur la route des plus belles légendes celtes, embannet gant Arthaud-Flammarion.\nE 24e albom, AMzer a zeuio er-maez e Gwengolo 2015.\nAlan Stivell, Paotr al leurenn pe paotr ar studio?\nAlan Stivell hag an Emsav\nAlan Stivell hag ar brezhoneg\nStivell e Naoned\nN'eo ket war ar sonerezh hepken e santer efed berzh Alan Stivell ar bloavezhioù 1971–1974 e Breizh. War ar brezhoneg ivez. Daoust ma n'eo ket ar brezhoneg ur yezh mestroniet re vat gant an arzour e-unan (pouez-mouezh galleg, gallekadurioù ha fazioù stank) en deus sikouret ha brudet ar brezhoneg muioc'h eget den all ebet er bed en e raok, dre reiñ anezhañ da glevet er bed-holl ha dre-se dedennañ milieroù a dud d'ar brezhoneg. Bras eo an niver a vrezhonegerien nevez hag a bennoù brezhoneg hag a lavar bezañ kroget da studiañ ar yezh war-lerc'h bezañ bet boemet gant e sonerezh.\nAlan Stivell hag ar "sonerezh keltiek"\nRebech a ra sonerien hag arbennigourien zo da Alan Stivell komz eus "sonerezh keltiek" pa zlefed komz eus sonerezhioù liesseurt ha disheñvel o orin a gaver er broioù keltiek.\nAr ganaouenn "M.J." ("Bed an dud vew") zo gouestlet d'e wreg Marie-Jo.\nAr ganaouenn "Ewan" ("Raok dilestra") zo gouestlet d'e vab kentañ, Ewan.\nAr ganaouenn "Raok mont d'ar skol" ("Bed an dud vew") zo gouestlet d'e eil mab.\nBreur eo da Ifig Cochevelou, aet da skolaer brezhoneg e Kreiz-Breizh goude bezañ bet desket ar yezh.\nOber a reas ar fentigellour gall Pierre Desproges fent gant Alan Stivell en unan eus e " réquisitoires".\nE 1994 e voe roet Kolier an Erminig dezhañ en abeg d'e labour evit Breizh hag ar brezhoneg.\n1959-1963 : Telenn geltiek (enrolladurioù kentañ)\n1970 : Reflets\n1972 : À l'Olympia (sonadeg enrollet)\n1975 : E Dulenn (sonadeg enrollet)\n1976 : Trema'n Inis\n1977 : 'Raok dilestra\n1978 : Un dewezh 'ba 'gêr\n1979 : International tour - Tro ar Bed (sonadeg enrollet)\n1979 : Symphonie Celtique - Tir na nOg\n1981 : Bed an dud vew\n1983 : Mojenn\n1985 : Harpes du nouvel âge - Telenn a' skuilh dour\n1991 : The Mist of Avalon\n1995 : Brian Boru\n1998 : 1 Douar\n2002 : Au-delà des mots - En tu-hont d'ar c'homzoù\n2006 : Explore\n2009 : Emerald\n2015 : AMzer\n2018 : Human~Kelt\nOlympia 2012 gant Bagad Quic-en-Groigne\n1975 : Grand Succès d'Alan Stivell\n1993 : Again (N'eo ket ur gwir gompilasion avat, tonioù kozh brudet bet adenrollet kentoc'h)\n1993 : 70/95 Zoom\n1997 : Routes\n1999 : Vers l'île\n2004 : Parcours (CD ha DVD)\n2012 : Ar Pep Gwellañ (+ Olympia 1972)\n2013 : 40th anniversary Olympia 2012 (CD ha DVD)\nKanaouennoù, tonioù na c'haller ket kavout aes\nUr bladennig 45 tro (1986), warni div ganaouenn e brezhoneg, unan da c'hoapaat an dud o doa berzet outañ kanañ en iliz-veur Kemper ("Delirium"), hag un all da ganañ meleudi da Stad Brest (ar skipailh football).\n"Levenez" (poziou gant Gawain ; sonerezh gant J.Cochevelou) a gaver war ur bladenn vras anvet "Skoazell Vreizh - soutien aux familles des detenus politiques Bretons". Ur ganaouenn gouestlet da Yann-Kel Kernalegenn a varvas gant e vombezenn en anv an F.L.B.\nUr bladennig arc'hant (1998) da vrudañ donedigezh "1 Douar". Warni daou don telenn "Mintin Sioul" ha "Stivelloù kozh"\n"Eliz Iza" kanet gant ar c'hoarezed Goadeg, Alan Stivell-Cochevelou ouzh an delenn (1972). War ar bladenn "1er festival pop-celtic, Kertalg 72" (chant du monde)\n(45299) Stivell, un asteroidenn anvet en e enor\nAlan Stivell blog\nO kanañ e Karaez Youtube\nAdtapet diwar « https://br.wikipedia.org/w/index.php?title=Alan_Stivell&oldid=1942438 »\nKemm diwezhañ d'an 13 C'hwe 2022 da 09:25


Motigoù ha diplomoù - kostimatisto\nGouron brezhoneg !\nPar Yann Thorel le 24 Juillet 2013 à 18:24\nHa peogwir emaon ganti o klask broudañ ar skolidi da brezeg brezhoneg, sell ur benveg all, un diplom all a glaskin ober gantañ ar bloaz-mañ ivez d'o broudañ hep kaout ezhomm re alies da lavarout dezho (Ac'h ! Leziregezh, na pegen kriz ez on dalc'het 'tre da grabanoù... !). Bep sizhun, e-kerz ar c'huzul-klas, e tivizomp holl a-stroll ha gallout a ran reiñ pe get ur siell da bep hini. Evel-se e teu ar brezhonegañ tra an holl ha n'eo ket va hini hepken.\nHa dal't amañ ar gartenn da siellañ : Pellgargañ « kartenn Gouron brezhoneg.pdf »\nHa tao ! amañ an testeni gouronegezh : Pellgargañ « DIPLOM GOURON BREZHONEG.pdf »\nPar Yann Thorel le 24 Juillet 2013 à 14:08\nNetra ne zisplij din-me muioc'h eget dibunañ "Brezhoneg !" pe "Brezhoneg mar plij !" ha merzhet 'm eus alies e komze ar vugale e galleg pa ne c'hellent ket lavarout traoù zo e brezhoneg, pe n'o doa ket tapet lusk ar brezhoneg evit lavarout traoù zo ( Evezhiadenn : arvarus-tre eo d'ur skolaer goulenn ouzh e skolidi komz e brezhoneg pa ne oar ket eñ e-unan penaos lavarout e brezhoneg pezh a lavar e skoliad e galleg. ) Abaoe va zroiad e skol-vamm, un droiad seizh vloaz memes tra, em eus tapet ar pleg, pa glevan ur skoliad o komz e galleg, da adlavarout diouzhtu dezhañ dres ar memes tra e brezhoneg, hep tamall dezhañ mann ebet : ar c'haezh bugale-se nend eo ket o endro unan brezhonek hag ezhomm o deus da glevout ha da azklevout o lavar dezho o-unan e brezhoneg hag ezhomm o deus da gentañ piaouekaat ar brezhoneg dre glevout, a gav din. Anat eo ez a kalz a halv ganin gant an doare-se d'ober.\nUn evezhiadenn all, e keñver yezh : klevet 'm eus kelennerion zo o tistagañ : " BRE - ZHOÑ - NEG - MAR - PLIJ" pa glevont skolidi o komz galleg. Ma, en tu-hont d'ar pezh am eus skrivet a-uc'h (gwiriekaet gant ar skolidi-se o-unan rak pa grog ar c'helenner da zistagañ " BRE -" e talc'h ar skolidi o-unan gant "ZHOÑ - NEG - MAR - PLIJ", pezh zo fentus, gwir eo, mes na gelenn ket d'ar vugale lavarout e brezhoneg pezh na ouzont ket lavarout, na, na ra ket dezho klevout o lavarennoù e brezhoneg), en tu-hont da se neuze eta, n'on ket asur ez eo reizh kement-se e-keñver yezhoniezh : ar brezhoneg n'eo ket ur yezh silabennek evel ar galleg ( aleze n'eo ket lakaat silabennoù penn-ouzh-penn a ra d'al lavar kaout ur ster) mes ur yezh tonel (evel an alamaneg, ar saozneg...) (aleze ez eo an ton-mouezh er ger pe el lavarenn a ra dezho kaout o ster).\nBremañ avat e fell din klask - neket un doare all - mes un doare ouzhpenn d'o lakaat da soñjal ha da gomz e brezhoneg : goude bezañ bet oc'h arverañ ar motigoù flaperezh e kav din e klaskin ober ar bloaz-mañ gant "motigoù brezhoneg", gant ar memes abegoù hag an hevelep palioù diougonadel (sl. pennad "Motigoù flaperezh"). Nemet amañ ne c'houlennin ket eilskrivañ gwech ebet rak ne fell ket din e ve lakaet kement-se da gastiz, mes dibunañ hepmuiken, d'o broudañ. Da welout c'hoazh hag efedus e vefont....\nAmañik ar motigoù brezhoneg : Pellgargañ « Motig brezhoneg.pdf »\nPar Yann Thorel le 24 Juillet 2013 à 12:36\nDizoloet 'm boa rummad ar "motigoù" war al load Charivari à l'école : http://www.charivarialecole.fr. Eno e kaver ur ribitailh anezho, koulskoude ne raen hevlene ken gant ar re "flaperezh". Evit ar sioù all e klaskan ober a c'hiz all rak, mar bez re a votigoù e vo diefed ar c'hastiz. An doare-se d'ober a gavan dreist evit an abegoù roet gant aozerez ar blog Charivari, hag ar c'hraf 3 pergen :\n1- Didrouz : gallout a reer o reiñ sioul-sibouron, hep huchal (lu ha diboell en em gavan pa c'hoarvez ganin huchal "Peoc'h !" pe "Chumuchu !", keta ?) ha hep paouez da zisplegañ e gentel : a-walc'h eo tremen ha lakaat ur motig sioulik war daol an hini a zirenk ar c'hlasad pe e amezeion. Mut e vano diouzhtu !\n2- Aes d'ober ganto : ne goller ket amzer o skrivañ ar c'hastiz war ar c'haier liamm.\n3- Ur gwir doare kelenn eo... E 'm c'hlas, diouzhtu pa zirenk ar skoliad-mañ-skoliad, e lakaan ur motig war e daol, dezhañ da deurel evezh, mes gouzout a ouzont holl n'o do ket c'hoazh da skrivañ diouzh ret ar c'hastiz : ma paouezont da flapat a-hed an deiz diwar vremañ, n'o do ket d'e ober. Dont a reont da 4e30 da c'houlenn ganin ha ret eo dezho eilskrivañ pe deskiñ al linennoù roet dezho. Mar kav din int bet sioul a-walc'h goude bezañ bet ar motig e laman ar c'hastiz. Hag a-bouez eo din doujañ ivez d'ar reolenn-se : un doare dezho da zeskiñ teurel pled ouzh o emzalc'h en un doare emren. Ha ma ne zoujfen ket va-unan ouzh ar reolenn-se, ma ouifent holl o defe al linennoù-se da skrivañ goude ma strivfent da chom didrouz a-walc'h, netra ne virfe outo da flapat muioc'h eget biskoazh.\n4- Klotaat a reont gant ar programmoù : e Deskadurezh keodedel ha divezel hon eus da zeskiñ d'ar skolidi krennlavarioù furnez. Un doare eo ar motigoù d'o silañ d'ar skolidi. Lakaet 'm eus ouzhpenn krennlavarioù ha troioù-lavar a Vreizh ( Diwan oblige !) ha luzteodoù da zibunañ.\n5- Arabat e vent re hir d'ober : 5 gwech ar re hirañ, 10 gwech ar re verrañ. Va skolidi a blij kalz dezho tapout ar re zo da zeskiñ ha da zibunañ. Pa c'hoarvez ganimp ez adkavomp ur prantadig " lennegezh dre gomz " .\nAmañ da heul ar Motigoù flaperezh a oa bet savet ganin ha gant Katell enta :\nPellgargañ « Motig flaperezh.pdf »\nHag amañ an hevelep re, mes kement ha kement an holl anezho an dro-mañ :\n"Mes perak daou ere evit an un teuliad" , meuteu ? Peogwir n'on ket un tarin da sevel teulioù war ar gwe : ouzh an ere kentañ emañ an holl votigoù reizh-holl o lavaradoù, pezh eo n'on ket deuet a-benn d'o lakaat kement ha kement ; ouzh an eil ere emaint holl kement ha kement mes merzhout a refet n'eo ket reizh-reizh o urzhioù evit darn anezho (" labour d'ober war ur follenn evit warc'hoazh : dibunañ 5 gwech ar rimostell-mañ-rimostell"...). Mar bez unan bennak ac'hanoc'h pare da renkañ din ar gudenn-mañ e vin laouen o lemel an hini eus an daou ere-se a vo diezhomm.\nPar Yann Thorel le 5 Juillet 2013 à 21:09\nA-benn lakaat ar skolidi da strivañ detri pa eilskrivont diouzh an daolenn, pe diwar ul levr, kentelioù, barzhonegoù... hag a-benn kaout an nebeutañ a fazioù da adlenn ha da verkañ war pep kaier, hon doa savet Katell ha me evit ar re CE ha CM an diplom Gouron skrivañ : ur gartenn meur a gombod warni a vez roet da bep skoliad e deroù ar bloaz. Seul daol ma vo eilskrivet difazi hep ankouazh mann (pik ebet, tired ebet...) ur gentel, ur varzhoneg pe me 'oar gant ar skoliad e vo siellet gant ar skolaer ur c'hombod. Prientet he doa Katell ul liketenn gant ar Schtroumpf Gouron da begañ war bep kombod e CE. Ober a ran me gant ur siell bet prenet e ti Bureau Vallée, a c'heller lizherennañ e-unan, mes e ti Majuscule e kaver ivez sielloù "smiley" a-ratozh. Pa vo leun e gartenn gant ar skoliad e vo roet an Diplom Gouron Skrivañ dezhañ.\nEvezhiadenn : bugale vilennek e 'm c'hlas o deus bet tapet an diplom "Gouron skrivañ": joa ha stad enno !\nAmañ ar gartenn da siellañ hag ar Schtroumpf Gouron :\nPellgargañ «Kartenn Gouron skrivañ ha Schtroumpf Gouron.pdf »\nAmañik an testeni : Pellgargañ « DIPLOM GOURON SKRIVAÑ.pdf »\nkostimatisto - Concevoir son blog avec Eklablog - CGU - Signaler un abus -


(Adkaset eus Tanatos)\nKizelladur eus Thanatos, graet er IVe kantved kt JK\nHypnos ha Thanatos o tougen korf un den marv, lekit obidoù, v. 440 kt J-K., British Museum\nThanatos (θάνατος, "marv" e gregach) eo doue ar Marv e relijion Hellaz kozh. Mab eo da Nyks, evel e vreur Hypnos. Par eo da Orcus, gant ar Romaned.\nNebeut a skridoù zo diwar e benn. Hervez a ouzer ne grede ket an dud ober anv anezhañ rag-aon d'e lakaat da zont. Heñvel gredennoù a oa e Breizh gant an Ankoù.\nEnebour bras gouenn an dud eo, emañ o chom e Tartaros, pe dirak dor an Ifernioù gouez da varzhed zo.\nDont a reas Herakles d'e chadennañ gant ereoù diamantoù pa deuas da zieubiñ Alkestis.\nTud Sparta a azeule anezhañ en o mod, met n'ouzer ket penaos e raent.\nAoterioù a oa dezhañ e Roma ivez.\nThanatos a oa dezhañ ur galon houarn ha bouzelloù dir. Tud Hellaz o deus e skeudennet evel ur bugel du, treid kamm dezhañ, flouret gant Nyks, e vamm. A-wechoù e vez kroazet e dreid, arouez an diaez a vez e korfoù an dud en o bez.\nEn delwennoù e weler e zremm gastiz, e zaoulagad kloz, ur falc'h en e zorn, arouez ar vuhez da droc'hañ. Gant ur falc'h ivez eo bet livet an Ankoù diwezhatoc'h, hogen viloc'h da welout.\nEvel Nyks en deus eskell, ha derc'hel a ra ur flammerenn gant ar penn anezhañ en traoñ. A-wechoù ivez e vez ur jarl gantañ hag ur valafenn. Ludu eo a vije er jarl, arouez ar feiz en ur vuhez all e vije ar valafenn.\nImplijet eo bet ar ger gant Sigmund Freud, pa lavare e oa e pep hini eus an dud un nerzh a varv, a rae « Thanatos » anezhañ, enebet ouzh un nerzh a vuhez, aroueziet gant « Eros».\nAdtapet diwar « https://br.wikipedia.org/w/index.php?title=Thanatos&oldid=1834371 »\nDernière modification le 22 Ebr 2019, à 18:08\nKemmoù diwezhañ degaset d'ar bajenn-mañ d'an 22 Ebr 2019, da 18:08.


Wikimedia Commons (anvet Commons) a zo ur mediaouegoù enlinenn.\nDont a ra an anv "Wikimedia Commons" eus Wikimedia Foundation hag eus commons (e saozneg, terrains communaux au sens propre, biens communs au sens figuré), o talvezout ainsi le partage de contenus etre stummoù disheñvel eus raktresoù gant naturioù disheñvel.\nAn diaz roadennoù liesvedia-mañ a greizenn mediaoù frank, evel poltriji, tresadennoù, chemaoù, sonerezhioù, testennoù skrivet ha komzet, fiñvskeudennoù ha videoioù hag a zo implijet evit ur raktres Wikimedia d'an nebeutañ.\n1.1 Wikimedia Commons en un nebeud niveroù\nUr raktres bet kinniget e Meurzh 2004 gant Erik Møller eo, lañset eo bet d'ar 7 a viz Gwengolo eus ar memes bloavezh. An elfenn a lakas ober an dibab-se a zo mont a-enep da strewadur an nerzhioù etre raktresoù Wikimedia e yezhoù disheñvel, dre ma rankfe ur restr bezañ enporzhiet bep tro war pep wiki hag o doa ezhomm outañ.\nWikimedia Commons en un nebeud niveroù[kemmañ | kemmañ ar vammenn]\n24 a viz Mae 2005 : 100 000 restr.\n30 a viz Du 2006 : ur milion a restroù fichiers.\n9 a viz Here 2007 : daou vilion a restroù.\n16 a viz Gouere 2008 : tri milion a restroù.\n4 a viz Meurzh 2009 : pevar milion a restroù.\n2 a viz Gwengolo 2009 : pemp milion a restroù.\n27 a viz Genver 2010 : un milion a implijerien enrollet hag eizh milion a bajennoù.\n31 a viz Genver 2010 : c'hwech milion a restroù.\nPajenn degemer Wikimedia Commons\nRaktresoù ar Wikimedia Foundation\nWikiarroud (br) • Wikibooks • Wikimammenn (br) • Wikimedia Commons (br) • Wikinews • Wikipedia (br) • Wikispecies • Wikiversity • Wikeriadur (br) • Meta-Wiki\nAdtapet diwar « https://br.wikipedia.org/w/index.php?title=Wikimedia_Commons&oldid=1985381 »\nKemmoù diwezhañ degaset d'ar bajenn-mañ d'an 8 Ebr 2022, da 16:30.


Sven Olof Joachim Palme, pe Olof Palme hepmuiken (distaget [ˈuːlɔf ˈpalˌmɛ] ; 30 Genver 1927 – 28 C'hwevrer 1986) a oa ur politiker svedat ha Kentañ Ministr e vro. E penn ar gostezenn Sveriges Socialdemokratiska Arbetareparti (SAPA, Strollad sokial-demokrat al labourerien) e voe e-pad pell, adalek 1969 ha betek e varv e 1986. D'ar mare-se e voe faezhet ar gostezenn en dilennadegoù, e 1976 hag e 1979, ar pezh a verkas diskar galloud ar gostezenn-se e Sveden, pa oa bet renet ar vro ganti e-pad 40 vloaz. E 1982 avat e tistroas d'ar galloud.\nKentañ Ministr Sveden e voe dre ziv wech eta, eus 1969 da 1976 hag eus 1982 da 1986. D'an 28 a viz C'hwevrer 1986 e voe muntret e kêr Stockholm.\nAbeg a gave Palme alies e renerien ar stadoù bras evel Stadoù Unanet Amerika pe an Unvaniezh Soviedel, koulz hag e renadoù diktatourien evel Francisco Franco (Spagn), António de Oliveira Salazar (Portugal), Gustáv Husák (Tchekoslovakia) ha Pieter Willem Botha (Suafrika). Un den a bouez e voe eta evit ar politikerezh etrebroadel er bloavezhioù 1960, 1970 ha 1980. Feal e chomas bepred d'e linenn a-du gant an emsavioù dieubiñ e broioù eus an "Trede Bed" ha skoazell a roas d'un toullad gouarnamantoù deuet goude an didrevadenniñ er broioù-se. An hini kentañ e voe e-touez pennoù stadoù ar C'hornôg o vont, e 1975, da Guba goude an Dispac'h, ha distagañ ur brezegenn e Santiago de Cuba ma veule renad Fidel Castro.\nE 1972 e komzas a-enep bombezadegoù ar Stadoù Unanet war Hanoi, ha keñveriañ anezho gant an distruj graet gant an nazied e-pad an Eil Brezel-bed. Gant ar c'homzoù-se e voe lakaet diaes an darempred etre Sveden hag ar Stadoù Unanet e-pad ur pennad.\nPa voe lazhet e kreiz-kêr Stockholm d'an 28 a viz C'hwevrer 1986 e voe spontet an dud e Sveden, hag e broioù Skandinavia dre vras, rak ar wech kentañ e oa e vije ur muntr evel-se er vro, abaoe lazhadenn ar roue Gustav III. Un den, Christer Pettersson, a voe barnet ha kondaonet evit ar muntr-se met didamallet e voe goude gant al lez-engalv. Ha bremañ c'hoazh ne ouzer ket gwall vat na gant piv na perak e voe muntret.\nAdtapet diwar « https://br.wikipedia.org/w/index.php?title=Olof_Palme&oldid=1787025 »\nKemmoù diwezhañ degaset d'ar bajenn-mañ d'an 13 Meu 2018, da 21:09.


Lalieg - Wikipedia\n5 116 ann. (2019)\n47° 58′ 42″ Norzh\n1° 43′ 12″ Kornôg / 47.978267, -1.719889\nbihanañ 5 m — brasañ 110 m\nLalieg (Laillé e galleg) a zo ur gumun eus Breizh e Kanton Bruz e departamant Il-ha-Gwilen.\nBrezel 1870-1871: c’hwezek soudard eus ar gumun a varvas.\n101 gwaz a gollas o buhez abalamour d'ar brezel hervez monumant ar re varv, d.l.e. 6,12% ag ar boblañs hervez an niveradeg bet graet e 1911; pevar anezhe a varvas d’an 22 a viz Eost 1914 e Belgia, daou e Virton, soudarded e oant er 130vet Rujumant Troadegiezh,, unan e Falisolle, korporal e oa er 136vet Rujumant Troadegiezh hag unan en Emgann Rossignol e Belgia, soudard e oa er 1añ Rujumant Troadegiezh Drevadennel.\nD'an 29 a viz Mae 1943 e kouezhas ur c'harr-nij Focke-Wulf Fw 190A- eus an aerlu alaman (Luftwaffe) e "Le Bois de Laillé" e Lalieg; gloazet e voe e sturier, mervel a reas un nebeud deizioù war-lerc'h, douaret eo e bered Saint-Désir-de-Lisieux (Bro-C'hall).\nBrezel Indez-Sina: ur c’horporal ag ar CC Secteur Est du Haut-Laos a varvas d’an 28 aviz C’hwevrer 1949 e Traoñienn an Nam Hane el Laos.\nMae 2020 → bremañ Françoise Louapre Kleiz-diseurt Labourerez-douar\nMeurzh 2008 Mae 2020 Pascal Hervé Kleiz-diseurt Labourer-douar\n1989 Meurzh 2008 Loïc Chesnel Dehoù-diseurt Kelenner redredad\nLalieg war Geobreizh\n↑ Brizhet diwar skoed an tiegezh Marboeuf, XIIIvet kantved.\nAdtapet diwar « https://br.wikipedia.org/w/index.php?title=Lalieg&oldid=1973452 »


Buhez ar Sent/1837/Charles, cont eus a Flandres - Wikimammenn\nBuhez ar Sent/1837/Charles, cont eus a Flandres\n◄ Eudoç Charles, cont eus a Flandres Guenole ►\nAr garantez a voe an drede vertuz a braticas muya ar Prinç santel-mâ, ispicial en andret ar beaurien da bere e roe bepret an alusen gant larguentez. Caç a ree bandennou beaurien da dyer e vuisien evit beza antretenet eno divar e goust. Er Guær a Ypre e distribuas ur gantite vras a vara d’an dud paour en ur pocquet da zorn pep-hini anezo, abalamour, emezàn, ma considere e pep paour personaich Jesus-Christ. Ar memes carantez a ree dezâ aviziou divisca e zillat evit o rei d’ar beaurien, en ur lavarat : ret e hada er vuez-mâ, evit dastum er bed-all.\nTrede Reflexion. Ar Sant-mâ a bocque d’an dorn e pehini e lequee e alusen. Gouzout a ree ervad penaus ar pinvidic, en ur ober an alusen, a c’hounez c’hoas muy eguet na ro ; gouzout a ree penaus e ma Jesus-Christ er paour, ha penaus an alusen, a so un dra santel pehini a dle beza græt gant respet. Penaus e eller goude un hevelep exempl caout tud criz avoalc’h evit injuria e peb fæçoun ar beaurien, ha rebeich alies un alusen dister a roont dezo ? Hac evelse eo beza carantezus evel ma voa ar Sant-mâ ?\nAdtapet diwar « https://br.wikisource.org/w/index.php?title=Buhez_ar_Sent/1837/Charles,_cont_eus_a_Flandres&oldid=59419 »\nKemmoù diwezhañ degaset d'ar bajenn-mañ d'an 17 C'hwe 2014, da 12:45.


John Cassell (Manchester, 23 a viz Genver 1817 – Londrez, 2 a viz Ebrel 1865) a oa ur skrivagner, embanner ha mouller a orin saoz.\nAr Grasoù dres a-raok emgann Azincourt. Skeudenn tennet eus Cassell's History of England lodenn 1.\nSaver an embregerezh Cassell & Co e voe, un ti-moullañ brudet evit e levrioù deskadurezh hag e embannadurioù romantoù a lodennoù. Bez' e voe unan eus an embregerezhioù kentañ oc'h embann istorioù a-lodennoù.\nOuzhpenn da se e oa brudet Cassel evit bezañ ur marc'hadour te ha kafe hag ur poster arc'hant e bed an aferioù. Kristen kredour done oa, stourmet en deus e vuhez-pad a-enep an alkoolegezh en temperance movement e Bro-Saoz.\nStourmet en devoa ivez evit digreskiñ an tailhoù war an embann, hag evit degas deskadurezh d'an dud vunut. Soñjal a rae dezhañ e oa ret deskiñ renkad al labourererien evit gwellaat e stad truezus. Embann a rae levrioù ha kazetennoù evit degas deskadurezh ha sevenadur d'ar brasañ niver.\nAdtapet diwar « https://br.wikipedia.org/w/index.php?title=John_Cassell&oldid=1898227 »\nDernière modification le 20 Meu 2021, à 16:27\nKemmoù diwezhañ degaset d'ar bajenn-mañ d'an 20 Meu 2021, da 16:27.


Danevell 9 (live Lennegezh lise) - Danevell brezhoneg (Skrid)\nDanevell 9 (live Lennegezh lise)\nNa pegen diaes eo kaout awen ! Met penaos e reont 'ta, tout ar skrivagnerien vrudet-se da gaout danvez d'ober o fezhioù melloù levrioù ? Gwir eo, 'barzh darn anezho n'eus tra diskleriet ebet hag int koll paper, met 'barzh darn all 'z eus traoù memestra ! N'eo ket Doue posubl, me 'zo ma fri dirak ar c'hompoder ha n'ouzon ket petra skrivañ. Ar Sul da noz eo, tro seizh eur nemet kard ha n'em eus skrivet ger c'hoazh eus an danevell a zo da rentañ warc'hoazh... 'Benn un eurvezh e rankin mont da zebriñ, mont dindan ar strinkadenn zour ha mont da gousket. Petra 'rin ? Klask ober 'nezhi memestra, pe kentoc'h kavout un digarez toull ouzhpenn da nompas tapout un notenn laou digant Gwenole ? Moarvat e c'hellfe reiñ un devezh pe zaou, din da echuiñ. Ouzhpenn-se on kazi sur ne vin ket an hini nemetañ da vezañ chomet hep ober ma dever ! Nann ! N'eo ket fur, rak ma rafe e benn mul e vefe brav kaout ur rontig e bann al lennegezh, war rentañ-kont notennoù an trimiziad. Ma, ret eo din kavout ur mennozh neuze. Pelec'h e c'hellfen klask ? Gouzout 'ran : 'barzh al levrioù 'zo war an estajerenn, er burev. War an hent da vont di e vez ma mamm d'an eur-mañ, siwazh, ha rankout a rin tremen buan dirak he fri, rak ne fell ket din bezañ goulennataet diwar-benn stad ma deverioù. Ale, un, daou, tri, aet on. Diskenn gant an diri, erruout 'barzh ar sal vras. Nag a chañs, n'emañ ket ma mamm 'barzh ar gegin o fardañ boued. Gellout a ran mont betek ar burev hep kudenn, met d'an daoulamm memestra. Digeriñ an nor... Forzh ma buhez, 'barzh ar burev 'mañ ! N'em eus ket a choaz, rankout a ran mont e-barzh, hag ober van na vije netra. Ne blij ket din selloù ma mamm, kavout a ran gwelloc'h treiñ ma fenn eget o gouzañv.\n« Gwendal, hag echu eo da zanevell ganit ? », emezi.\nKaoc'h-ki ! Ne fell ket din kontañ gevier. Ne c'hellan ket lâret de'i em eus kroget gant an dever arabadus-mañ, pa n'eo ket gwir. Met ret eo din respont memestra, kenkas e tizolofe ar wirionez.\n« Deus peseurt danevell emaout o komz ? » (respont gant Gwendal ar Braz, kavet war ar prim...)\n« Ma, an danevell Vrezhoneg az poa d'ober a-benn warc'hoazh. Soñj 'm eus ez peus goulennet digant da vreur pehini e oa ar poellad bizskrivañ en doa war e gompoder. »\nNe c'hellan kuzhat netra dezhi, re greñv eo.\n« Deuet e oan da glask ur mennozh bennak 'barzh levrioù ar burev. Marteze e c'hellfes reiñ unan din.\n- Na petra 'ta ? Ne peus ket kroget ? Erru ar Sul da noz eo e c'houlennez seurt traoù ! Gant ar vezh...\n- Gwir eo ez eo un tamm diwezhat, met n'eus ket deuet awen din 'pad ar sizhun a-bezh.\n- Petra an diaoul eo an dra-se, an AWEN ? Ne ran ket foutre kaer eus an dra-se, n'eo ket un digarez evidon, nag evit da gelenner. Petra 'ri neuze ? Tremen da nozvezh o vizskrivañ un danevell ha bezañ skuizh o sevel warc'hoazh ? N'out ket sirius tamm ebet gant an afer-mañ, tamm ebet !\n- Gouzout a ran.\n- N'eo ket trawalc'h gouzout, ret eo ober bremañ.\n- Ya, met ne ouezan ket c'hoazh diwar-benn petra skrivañ !...\n- Se n'eo ket ma afer. 'Peus ken skrivañ diwar-benn an doare ma 'vez graet war-dro ar chimpanzeed 'barzh Zoo Vincennes, petramant diwar an doare 'zo gant Zavata da zibab e furlukined. Da raktres micherel e c'hellfe servijout dit da zanevell da nebeutañ. Ac'hic'hi ac'hac'ha... » Na pegen laouen e vezit ur wech klevet seurt kaozioù diwar ho penn....\nTostaat a ra tamm-ha-tamm eur ar pred ha n'eus netra nemet ma anv ha danvez an dever war skramm gwenn (ha chomet gwenn) ar c'hompoder. Aes eo da gompren : ne ran ket forzh eus ar chimpanzeed nag eus sirk Zavata ha nebeutoc'h c'hoazh eus ar furlukined.....MA DAN-E-VELL N'EO KET KRO-GET C'HOAZH !!!\nDav din ober un dra bennak memestra. Ouzhpenn-se emaon oc'h en em lakaat klañv gant an istor-mañ. En gwirionez, n'eo ket ken drouk-se Gwenole. Mont a rin da gousket neuze. Dre chañs em eus echuet an holl zeverioù all. Un eur a chomo ganin d'ober anezhi 'barzh an tren warc'hoazh d'ar beure. N'em bo ken 'met kontañ d'ar c'helenner ne oa ket a gompoder ganin er gêr, ha n'em eus ket gellet he bizskrivañ, neuze eo bet graet gant ar bluenn. ....Gant ma vo echu a-raok en em gavout e Brest....\nAle, n'eus ken 'met mont da zebriñ, d'en em c'hlebiañ dindan ar strinkadenn zour, da vezañ anvet gant anvioù marmouzien eus ar re washañ a zo er bed, ha mont da gousket.\nSetu amañ danevell ar pezh a c'hoarvez alies gant al liseidi pe gant ar skolajidi p'o devez deverioù d'ober. Da lâret ar wirionez, n'eo ket c'hoarvezet an istor-mañ ganin, en desped d'am anv hoc'h eus lennet meur a wech enni, ha n'eo ket ken drouk-se ma mamm. Memestra e c'hell ma danevell reiñ ur gentel d'an holl studierien a lenno anezhi : an devezh na zeu tamm awen deoc'h, n'ho peus ken met kontañ ho toare da glask danvez, ha sell aze tout.\n© 1995-2002 Gwendal ar Braz, Embannadurioù an Hemon, Skolaj Diwan, straed Gay Lussac, F-29480 ar Releg Kerhuon, Breizh, Europa.


Xiomara Alfaro - Wikipedia\nXiomara Alfaro (ganet e 1930 en La Habana) zo ur ganerez soprano kuban aet da chom da SUA. Brudet bras e oa er bloavezhioù 1950 evel kanerez bolero. Lesanvet e oa El Ruiseñor de la Canción (Eostig ar c'han) pe La Alondra de la Canción (Alc'hweder ar c'han). Aet e oa da chom da Atlanta, SUA, ha Miami adal 2008.\nKregiñ a reas da ganañ war ul leurenn en 1951 er Martí, en La Habana, en arvest "Batamú", savet gant Obdulio Morales. Kanañ a rae e kabaredoù, El Tropicana, El Montmartre, ar Sans Souci ma kane en arvest "Bondelle", ma 'z eas da ganañ da Las Vegas. Pa zistroas e voe pedet gant ar gorollerez stadunanat Katherine Dunham da ganañ gant he barrez, ma'z eas da veajiñ da Europa. En Italia, e 1954, e labourjont er film "Mambo", renet gant Robert Rossen, ha c'hoariet gant Silvana Mangano ha Vittorio Gassman. Goude Europa ez ejont da Suamerika, da Montevideo ha Buenos Aires ma krogas da ganañ evel pennkanerez en 1956, ha brud a dapas zoken o kanañ en italianeg Luna rosa hag Amena e core.\nKanet he deus Siboney, oberenn ar sonaozour kuban Ernesto Lecuona, ha pezhioù all deuet da vout klasel evel Moliendo café, Niebla del riachuelo, Malagueña (oberenn Ernesto Lecuona), Noche de ronda, Negra triste, Ochún, El manisero, Duerme negrita, Alma llanera, Mírame así, Mis noches sin ti, Nunca en domingo, Cenizas pe Angelitos negros.\nOuzhpenn 28 pladenn he deus graet, ha darn gant Bebo Valdés pe Ernesto Duarte Brito.\nLo que me dijo Xiomara -Filmig diwar he fenn er gêr en Atlanta\nMeneg anezhi en ur gazetenn eus Florida, ar St. Petersburg Times\nXiomara Alfaro, El ruiseñor de la cancion e-barzh ar blog "El blog del bolero" .\nO kanañ Siboney.\nO kanañ "Moliendo café"\nAdtapet diwar « https://br.wikipedia.org/w/index.php?title=Xiomara_Alfaro&oldid=1821343 »


Buhez ar Zent. pages 597, 598. Encyclopédie Marikavel.\npages 597, 598\nPevare devez warn-ugent a viz Eost\nG efridi Yan-Vadezour oa digeri an hent da Zalver ar bed, hag o vezan ma ouie oa Jezuz-Krist ar Zalver-ze, e gentan preder, dal m'hen gwelas o 'n em ziskouez, a oe en em denn ha rei d'ezan e ziskibien.\nEun nebeut deveziou eta goude badeziant Mab Doue, Yan hen gwelas o tremen war lez ar Jourden, hag a lavaras raktal, en eur ober sin d'e ziskibien da vont d'e heul : « Setu aze Oan Doue. »\nDaou aneze, Yan, mab Zebede, hag Andre, a 'n em zistagas diouz o mestr koz hag a yeas da heul Salver ar bed. Goude bezan grêt anaoudegez gantan, Andre a yeas da gerc'hat e vreur Simon da zont ive d'e gaout.\nAn de war-lerc'h, Jezuz a gavas Philip, ha heman, goude bezan gwelet an Otrou, a redas da gas ar c'helou d'e vignon Nathanaël Berthele.\nE gaout a reas o tiskuizan dindan eur wezen fiez, ha marteze oc'h invori ar c'henteliou eu devoa klevet gant Yan-Vadezour, hag e lavaras d'ezan :\n- Kavet hon eus an hini zo komzou anezan en lezen Moyzez hag e Brofeted : Jezuz Nazareth eo, mab Jozef.\n- Petra, eme Nathanaël, daoust hag eun dra vat bennak a c'hell dont eus a Nazareth ?\n- Deus da welet, eme Philip.\nHag ec'h ejont o-daou. Jezuz, pa welas Nathanaël, a lavaras :\n- Setu aman eur gwir vab da Israël, ha n'eus ket a wi ennan.\n- Penôs, eme Nathanaël, e c'hallet-hu anaout ac'hanon ?\n- Philip n'en devoa ket c'hoaz galvet ac'hanout; pa oas dindan ar wezen fiez, me 'm oa da welet.\n- Otrou, eme Nathanaël, c'houi eo Mab Doue; c'houi eo Roue Israël !\n- Petra, eme Hon Zalver, abalamour ma 'm eus lavaret d'it : « Da welet am eus dindan ar wezen fiez, » e kredez ? En gortoz e c'hellez bezan da welet treo-all souezusoc'h. En gwirione, en gwirione, m'hen lavar d'ec'h, gwelet a refet an nenv digor, hag ele Doue o pignal hag o tiskenn war mab an den.\nGoude ar weladen gentan-ze, Berthele a oe gonezet da vat. Mont a reas gant e vestr neve da eured Kana; heuilh a reas anezan betek e varo, ha goude ma oa pignet en nenv, ec'h eas da vroiou gouesan ar zav-heol hag ec'h embannas eno ar c'helou mat. Mont a reas, zoken, betek an Indez. Rei a reas da boblou a-bez tensor ar gwir fe. Gant ar skuizder hag an enkrez, e tizroas d'an Armeni.\nEno e c'honezas da Jezuz-Krist ar roue Polymius hag e bried, ha daouzek kêr c'hoaz ouspen.\nKement-se a oe awalc'h evit dichadennan en e eneb kounnar beleien an doueou, ha lakat a rejont Astiajez, breur Polymius, d'e ziskroc'hennan en beo ha d'e zibennan : en doare-ze eo e c'honezas kurunen ar verzerenti.\nE gorf a oe sebeliet en Alban, en Armeni, el lec'h ma oa bet merzeriet. Goude-ze e oe digaset e relegou da enez Lipari, hag ac'hane da Venevent. An impalaer Othon III o digasas da Rom, hag o lakas en iliz a zoug e hano (983), elec'h m'o mirer abaoue.\nPiou bennak a anzavo ac'hanon dirak an dud, eme Hon Zalver Jezuz-Krist, me n'en anzavo dirak ma Zad a zo en nenvou; mes piou bennak am nac'ho dirak an dud, me jen nac'ho dirak ma Zad a zo en nenvou.


Kevredigezh Kembre-Breizh: Nebeutoc'h a arc'hant evit ar skinwel kembraek\nNebeutoc'h a arc'hant evit ar skinwel kembraek\nS4C, ar chadenn skinwel gembraek, en devo £2 vilion nebeutoc’h a skoazell arc’hant digant ar gouarnamant er bloaz-mañ. Klask a ra ar gouarnamant nevez e Londrez krennañ war zispignoù a bep seurt, ha den n’eo souezhet gant ar c’heloù-mañ. (Roet e vo £27 milion nebeutoc’h, da skouer, d’an aotrouniezh karget da ginnig ar C’hoarioù Olimpek.)\nPlaid Cymru hag ar Strollad Labour o deus kavet abeg en diviz hag a damall d’ar Virourien ha d’an Demokrated Frankizour “daeañ” ar c’hembraeg hag ober droug da armerzh ar vro. Anat eo ez eus lec’h da vezañ nec’het gant an digresk ha gallout a rafe kaout efed, emezer, war kalite an abadennoù kembraek.\ntagioù politikerezh ar yezh, S4C, skinwel


2 Tesalonicenses 1 CCO -  2 Tesalonicenses - Jnea˜ Paaˉ, - Bible Gateway\n2 Tesalonicenses 1 Chinanteco de Comaltepec (CCO)\n1 Jnea˜ Paaˉ, co̱lɨɨng˜ có̱o̱ˈ˜ Silvano jo̱guɨ Timoteo, jmoˈˊnaaˈ e jiˋ la e catɨ́ɨngˉ jaléngˈˋ ˈnʉ́ˈˋ, dseaˋ rúˈˋnaaˈ dseaˋ quiáˈˉ Dseaˋ Jmáangˉ, dseaˋ neáangˊnaˈ fɨˊ na fɨˊ Tesalónica, i̱ seengˋ cøøngˋ có̱o̱ˈ˜ Tiquíˆiiˈ Fidiéeˇ jo̱guɨ có̱o̱ˈ˜ Fíiˋnaaˈ Dseaˋ Jmáangˉ. 2 Jo̱ mɨ́ɨˈ˜naaˈ Tiquíˆiiˈ Fidiéeˇ có̱o̱ˈ˜guɨ Fíiˋnaaˈ Dseaˋ Jmáangˉ e niˈɨ́rˉ güeaˈˆ quiáˈrˉ jee˜ ˈnʉ́ˈˋ jo̱guɨ e nicuǿˈrˉ ˈnʉ́ˈˋ e nilɨseengˋnaˈ juguiʉ́ˉ júuˆ røøˋ.\nFidiéebˇ niquidsiˊ íˈˋ quiáˈˉ jaléngˈˋ dseaˋ røøngˋ dseeˉ\n3 Dseaˋ rúˈˋnaaˈ dseaˋ quiáˈˉ Dseaˋ Jmáangˉ, yejí̱bˉ ˈnéˉ cuǿøˈ˜naaˈ guiˈmáangˈˇ Fidiéeˇ uii˜ quíiˉ ˈnʉ́ˈˋ, co̱ˈ lajo̱b catɨ́ɨngˉ ˈnéˉ jmóˆnaaˈ, co̱ˈ eáangˊguɨ jáˈˉ lɨ́ɨngˋ ˈnʉ́ˈˋ júuˆ quiáˈˉ Dseaˋ Jmáangˉ laco̱o̱ˋ jmɨɨ˜ jo̱guɨ eáangˊguɨ jmiˈneáangˋnaˈ dseaˋ rúngˈˋnaˈ laco̱o̱ˋ jmɨɨ˜ laco̱o̱ˋ jmɨɨ˜ cajo̱. 4 Jo̱ lajo̱baˈ féˈˋnaaˈ júuˆ uii˜ quíiˉnaˈ jee˜ jaléngˈˋ dseaˋ quiáˈˉ Dseaˋ Jmáangˉ e iáangˋ dsiˋbaaˈ; jo̱ féˈˋnaaˈ e tébˈˋ ˈnʉ́ˈˋ lají̱i̱ˈ˜ fɨˊ teáangˉnaˈ có̱o̱ˈ˜ Dseaˋ Jmáangˉ, jo̱guɨ jáˈˉbɨ lɨ́ɨngˋnaˈ júuˆ quiáˈˉ dseaˋ do cajo̱ jalíˋ lɨ˜ móoˉnaˈ jaléˈˋ iihuɨ́ɨˊ có̱o̱ˈ˜guɨ jaléˈˋ e jmángˈˋ dseaˋ gaˋ ˈnʉ́ˈˋ uíiˈ˜ e cuíingˋnaˈ Dseaˋ Jmáangˉ. 5 Jo̱ có̱o̱ˈ˜ e jo̱b cuøˊ li˜ e dseángˈˉ røøbˋ quidsiˊ Fidiéeˇ íˈˋ quiáˈˉ jaléngˈˋ dseaˋ jmɨgüíˋ, jo̱ laˈeáangˊ e iihuɨ́ɨˊ e íingˈ˜naˈ do, lajo̱baˈ nitɨ́ngˉnaˈ e Fidiéeˇ nicá̱rˋ nifɨˊ quíiˉnaˈ.\n6 Co̱ˈ Fidiéeˇ laco̱ˈ catɨ́ɨmˉ jmóorˋ, jo̱baˈ nicuǿˈrˉ iihuɨ́ɨˊ jaléngˈˋ dseaˋ i̱ cuøˈˊ iihuɨ́ɨˊ ˈnʉ́ˈˋ. 7 Jo̱guɨ ˈnʉ́ˈˋ, dseaˋ móoˉnaˈ iihuɨ́ɨˊ lana, Fidiéebˇ nicuǿˈˉ ˈnʉ́ˈˋ e joˋ nidsingɨ́ɨngˉnaˈ jí̱i̱ˈ˜ co̱o̱ˋ iihuɨ́ɨˊ, jo̱guɨ lajo̱bɨ jneaˈˆ cajo̱, joˋ nineˋnaaˈ iihuɨ́ɨˊ. Jo̱ jaléˈˋ e la nidsijéeˊ mɨ˜ nitɨ́ˉ íˈˋ e nigüéengˉtu̱ Fíiˋnaaˈ Jesús fɨˊ jmɨgüíˋ la co̱lɨɨng˜ có̱o̱ˈ˜ jaléngˈˋ ángeles i̱ ˈgøngˈˊ quiáˈrˉ, jo̱ nijgiáaiñˋ fɨˊ yʉ́ˈˆ jmɨgüíˋ e quíiñˈ˜ jee˜ niingˉ jɨˋ. 8 Jo̱ nijáarˊ fɨˊ jmɨgüíˋ la e laco̱ˈ nicuǿˈrˉ iihuɨ́ɨˊ jaléngˈˋ dseaˋ i̱ jaˋ iing˜ jmicuíingˋ Fidiéeˇ o̱ˈguɨ jíiˈr˜ júuˆ quiáˈˉ jial nileángˋ dseaˋ jee˜ jaléˈˋ dseeˉ quiáˈrˉ laˈeáangˊ có̱o̱ˈ˜ Fíiˋnaaˈ Dseaˋ Jmáangˉ. 9 Jo̱ jaléngˈˋ dseaˋ íˋbingˈ niˈíngˈˋ iihuɨ́ɨˊ e eáangˊ mɨ˜ nijúuiñˉ e joˋ tó̱o̱ˋ jmɨɨ˜ tíiñˈ˜, co̱ˈ huí̱i̱bˉ eáangˊ niˈnáiñˋ có̱o̱ˈ˜ Fidiéeˇ jo̱guɨ có̱o̱ˈ˜ e laniingˉ ˈgøngˈˊ dseaˋ do. 10 Jo̱ lajo̱b nilíˋ mɨ˜ nijáaˊtu̱ Fíiˋnaaˈ Dseaˋ Jmáangˉ. Jo̱ ie˜ jo̱, jaléngˈˋ dseaˋ quiáˈrˉ nijmɨˈgóˋbre dseaˋ do jo̱guɨ nijmiféiñˈˊ dseaˋ do cajo̱; jo̱guɨ lajo̱bɨ ˈnʉ́ˈˋ cajo̱, lajo̱b nijméeˆnaˈ, co̱ˈ eáamˊ jáˈˉ nɨcalɨ́ngˉnaˈ lajaléˈˋ júuˆ e nɨcaguiáˆnaaˈ jee˜ ˈnʉ́ˈˋ.\n11 Jo̱baˈ eáamˊ féngˈˋnaaˈ Fidiéeˇ uii˜ quíiˉnaˈ, jo̱guɨ mɨ́ɨˈ˜naaˈre e nijmɨcó̱o̱ˈr˜ ˈnʉ́ˈˋ e nilɨseengˋnaˈ røøˋ lɨ́ˈˆ laco̱ˈ catɨ́ɨngˉ e jméˉ dseaˋ i̱ nɨcatǿˈrˉ e niˈuíiñˈˉ do dseaˋ quiáˈrˉ. Jo̱guɨ mɨ́ɨˈ˜naaˈre e nijmɨcó̱o̱ˈ˜bre ˈnʉ́ˈˋ có̱o̱ˈ˜ e ˈgøiñˈˊ do e laco̱ˈ guiʉ́bˉ niˈuíingˉ jaléˈˋ e iing˜ ˈnʉ́ˈˋ jméeˆnaˈ có̱o̱ˈ˜guɨ jaléˈˋ ta˜ jmooˋnaˈ laˈeáangˊ e cajáangˈ˜ yaang˜naˈ fɨˊ jaguóˋ Dseaˋ Jmáangˉ. 12 Jo̱ féngˈˊnaaˈ Fidiéeˇ lana e laco̱ˈ eáamˊ nijmɨˈgóˋ dseaˋ Fíiˋnaaˈ Jesús laˈeáangˊ có̱o̱ˈ˜ ˈnʉ́ˈˋ, jo̱guɨ Fíiˋnaaˈ Jesús eáamˊ nijmɨˈgórˋ ˈnʉ́ˈˋ cajo̱. Jo̱ nilíˋ jaléˈˋ e jo̱ dsʉco̱ˈ eáamˊ guiúngˉ Fidiéeˇ có̱o̱ˈ˜guɨ Fíiˋnaaˈ Dseaˋ Jmáangˉ có̱o̱ˈ˜ ˈnʉ́ˈˋ.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/182 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/182\nSANT IAN, I.\nroaz Ian, pa gassaz ar Judevien euz a Jerusalem beleien ha servicherien an templ da c’houlen diganthan : Piou oud-te ? (20) Hen anzav a reaz, ha n’hen nac’haz ket ; hen anzav a reaz, en eur lavaret : N’e ket me eo ar C’hrist. (21) Piou oud-te eta, a c’houlenjont diganthan ? Ha te eo Elias ? Hag e lavaraz : N’e ket me eo. Ha te eo ar profet ? Hag e respontaz : Nann. (22) Lavaret a rejont eta dezhan : Piou oud-te ? evit ma c’hellimp renta respont d’ar re ho deuz hon digasset. Petra a leverez-te ac’hanoud da-unan ? (23) Hen a lavaraz : Me eo mouez an hini a gri ebarz an dezert : Plenait hent an Aotrou, evel ma hen deuz lavaret ar profet Isaias.\n(24) Hogen, ar re a oa bet kasset d’he gavoud a oa Farizianed. (25) Goulen a rejont diganthan : Perag eta e vadezez-te, ma n’oud nag ar C’hrist, nag Elias, nag ar profet ? (26) Ian a respontaz dezhe hag a lavaraz : Evidoun, me a vadez en dour ; mes bez’ ez euz unan en ho touez, ha na anavezit ket. (27) Hennes eo an hini a zeu var va lerc’h hag a zo dreist-oun-me, ha n’ed oun ket dign da zilassa dezhan ar c’horreou euz he voutou. (28) Kement-man a c’hoarvezaz en Bethabara, en tu all d’ar Jourdan, el leac’h ma oa Ian o vadezi.\n(29) An deiz varlerc’h, Ian a velaz Jesus o tond d’he gavoud, hag e lavaraz : Setu aman Oan Doue, pehini a lam kuit pec’hed ar bed. (30) He-man eo an hini euz a behini e lavaren : Dond a ra var va lerc’h eun den hag a zo huelloc’h eged’oun, rag araog d’in e oa. (31) Evidoun-me n’hen anavezen ket ; mes deuet oun da vadezi en dour, evit ma vezo diskouezet da Israel.\n(32) Ian a roaz c’hoas an desteni-man, en eur lavaret : Gwelet em euz ar Spered o tisken euz an env evel eur goulm, hag o choum varnezhan. (33) Evidoun-me, n’hen anavezen ket ; mes an hini hen deuz va digasset da vadezi en dour, hen deuz lavaret d’in : An hini var behini e veli ar Spered o tisken, hag o choum, hennes eo an hini a vadez er Spered-Santel. (34) Hag em euz gwelet, hag em euz testeniet eo hennes Mab Doue.\n(35) An deiz varlerc’h, Ian a oa c’hoas eno, gant daou euz he ziskibien, (36) hag o velet Jesus o vale, e lavaraz : Setu aze Oan Doue. (37) Hag an daou diskibl, o veza klevet anezhan\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/182&oldid=125281 »\nKemmoù diwezhañ degaset d'ar bajenn-mañ d'an 9 Eos 2018, da 12:12.


Bendigeidfran - Wikipedia\nBendigeidfran fab Llŷr ("Bran Benniget mab Llŷr") eo anv roue Enez Vreizh, ha breur Branwen, en danevell Branwen ferch Llŷr, anezhi an eil eus Pedair Cainc y Mabinogi. Ur ramz eo Bendigeidfran, ha n'eus ti bras a-walc'h evitañ, na bag kreñv a-walc'h d'e zougen.\nMab eo da Llŷr ha Penarddun, ha breur da Vranwen, Manawydan, Nisien hag Efnysien.\nY Ddau Frenin (An Daou Roue) : Bendigeidfran o tougen korf e niz, Gwern. Delwenn e-kichen kastell Harlech\nUn haroz meur eo Bendigeidfran, e doare Cúchulainn. Hervez mojennoù all ez eo un doue er Bed Arall, soner, brezelour, diouganer. Krediñ a reer eo gant ar gristeniezh eo e voe lakaet ar ger benniget e deroù e anv.\nE deroù an danevell emañ ar roue Bendigeidfran war ur roc'h e Harlech o sellout ouzh ar mor, ha gantañ e vreur Manawyddan, ha daou hantervreur dezho, Nisien hag Efnysien, mibion d'o mamm Penarddun, merc'h da Veli, bet dimezet a-raok.\nListri zo o tostaat. Deuet eo Matholwch, roue Iwerzhon, da c'houlenn Branwen da zimeziñ. Graet e vo an eured, emglev zo, ha banvez, ha traoù war an daol.\nHa setu Efnysien, hantervreur Branwen, o tegouezhout a-greiz ar fest. Konnar a sav ennañ pa glev ar c'heloù. Mont a ra da droc'hañ muzelloù, divskouarn ha lostoù kezeg Matholwch. Hag an Iwerzhonad da fuloriñ ivez. Evit sioulaat dezhañ e rank Bendigeidfran reiñ kezeg nevez dezhañ, hag ur gaoter vurzhudus.\nHag an dud nevez da Iwerzhon. Eno e tremen mat an traoù da gentañ. Tri bloaz goude e teu un dred eus Iwerzhon da gas keloù da Vendigeidfran : vil a vez graet eus e c'hoar Branwen gant he fried. Hag eñ mont gant un arme da Iwerzhon. E-keit m'emañ e listri o treizhañ ez a-eñ war droad a-dreuz ar mor.\nBrezel zo, ha lazhet kalz tud. Trec'h eo ar Vrezhoned met ne chom nemet seizh anezho. Gloazet-fall eo Bran ha goulenn a ra bezañ dibennet ha kas e benn da Londrez.\nE-pad seizh vloaz ha pevar-ugent e chom ar seizh den da riboulat ha penn Bran gante o kaozeal.\n(cy) Ifor Williams (1930) : Pedeir Keinc y Mabinogi Allan o Lyfr Gwyn Rhydderch, HardPress Publishing, 2013(ISBN 978-1-314-73402-7)\n(br) Abeozen (troidigezh) : Pevar skourr ar Mabinogi, Preder, 1980 (ISBN 978-2-901383-52-9)\nAdtapet diwar « https://br.wikipedia.org/w/index.php?title=Bendigeidfran&oldid=1936726 »\nDernière modification le 16 Gen 2022, à 11:16\nKemmoù diwezhañ degaset d'ar bajenn-mañ d'an 16 Gen 2022, da 11:16.


Sachsen-Lauenburg - Wikipedia\nSachsen-Lauenburg hag hec'h amezeien\nDugelezh Sachsen-Lauenburg war-dro 1400.\nSachsen-Lauenburg a oa ur briñselezh alaman eus amzervezh an Impalaeriezh santel roman a zo hiziv e Land Schleswig-Holstein.\nEn em gavout a rae ar briñselezh etre Mecklenburg, Braunschweig-Lüneburg, Ratzeburg ha Holstein. Lauenburg e oa ar gêrbenn anezhi da gentañ, ha Ratzeburg adalek 1619.\nSavet e voe e 1260 pa voe rannet dugelezh Sachsen. Gouarnet e veze gant skourr henañ an Tiegezh Ascania, eus Sachsen, tra ma oa ar skourr yaouañ o ren e Sachsen-Wittemberg. Goude mouchet lignez Sachsen-Lauenburg en 1689 en eas an dugelezh gant Tiegezh Welf, ha gouarnet e voe en unaniezh personel gant priñs Lüneburg, anvet da zilenner Hannover adalek 1705.\nGant brezelioù amzervezh Napoleon e voe kaset an dugelezh da get entre 1803 ha 1814, ha neuze ez eas gant an Tiegezh Oldenburg. Neuze e teuas da vout unan eus stadoù ar C'hengevread Alaman, gouarnet en unaniezh personel gant roue Danmark. Goude eilvet brezel an Dugelezhioù, e 1865, e voe profet kurunenn an dugelezh, gant Stadoù Meur Sachsen-Lauenburg, da roue Prusia Gwilherm Iañ. Renet e voe an dugelezh gant hennezh e-pad un dek vloaz bennak, a-raok bezañ staget ouzh Prusia ha lakaet e-barzh Schleswig-Holstein.\nSophie von Sachsen-Lauenburg, anv meur a briñsez\nAdtapet diwar « https://br.wikipedia.org/w/index.php?title=Sachsen-Lauenburg&oldid=1718486 »\nKemmoù diwezhañ degaset d'ar bajenn-mañ d'an 14 Gwe 2016, da 07:14.


Pajenn:Guillouzic - Bue Zant Ervoan, 1894.djvu/63 - Wikimammenn\nPajenn:Guillouzic - Bue Zant Ervoan, 1894.djvu/63\neur beurevez da zarmon d’ar Roc’h, da Bleuzal ha da Blouek-Pontreo ; hag eur beurevez all da zarmon da Landreger, Tredarzek ha Pleuveur. Eun devez, de Wener ar Groaz a nevoa zarmonet war maro ha pasion hon Zalver en seiz parouz ha da diwean en Pleuvian, hag a oa ken skouiz an de-se ken a renkaz kemer harp war brec’h he vignon Ervoan Trowel vit mont d’ar ger.\nEun devez a oe gwelet oc’h arriout en Louanek eun divroad hag a oa deut vit gwelet ar person, he glevet ha kovesat gant-han, rag, eme-han, klevet a nevoa komz diont-han vel deuz eun den zantel meurbed. Goude he govizion, an den-ze a zantaz eun devosion ken braz, hag eur glac’har d’he bec’hejo vel na nevoa zantet biskoaz ; gouelan reaz kals war he bec’hejo, hag adaleg neuze na c’houlaz ken pellat diouz ar beleg zantel, c’hoantat a reaz chom dalc’hmad en he gichen vit he welet hag he glevet ; aliez a ie da welet Dom Ervoan da Louanek ha da Gervarzin ; daou vla a chomaz evelse en he gichen, ha neuze c’houlaz digant-han petra oa gwellan d’ean d’ober vit he zilvidigez ; ar zant o roaz\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/63&oldid=127450 »


Vlamertinge en izelvroeg, Vloamertienge e flandrezeg kornôgel, a zo ur rann eus kumun Ieper, e Flandrez Belgia e rannvro Westhoek hag e proviñs Kornôg-Flandrez. Ur gumun e oa gwechall. Staget eo bet ouzh kumun Ieper gant lezenn 1977.\nAn ti-kêr kozh\n50° 51' N – 2° 49' R\nGorread 20,8342 km²\nhep kontoù doubl 3 581 (2016)\nStankter 172 ann./km²\nKod post 8908\nKod pellgomz 057\n3 Beredoù ar C'hommonwealth\nIliz katolik Sint-Vedastus\nBeredoù ar C'hommonwealthAozañ\n• Divisional Cemetery\nUr vered ag ar Brezel bed kentañ eo. Luioù ar C'hommonwealth a implijas anezhi adalek miz Ebrel 1915 betek miz Mae 1916 hag adalek miz Gouere 1917 en-dro. Strollet eo bet en ur bez 23 soudard ag ar 2nd Duke of Wellington's (West Riding) Regiment bet lazhet en dagadenn alaman gant aezhennoù ouzh an Hill 60 d'ar 5 a viz Mae 1915 .\n• Vlamertinghe Military Cemetery\nRouantelezh-Unanet 1 116 (Eil Brezel Bed : 4)\nHollad 1 179\nUr vered ag ar Brezel bed kentañ eo, met douaret e voe enni 4 soudard marvet e 1940 e-pad an Eil Brezel Bed. Krouet eo bet gant soudarded c'hall e 1914. Luioù ar C'hommonwealth a implijas anezhi adalek miz Ebrel 1915 betek miz Even 1917. Tennet e voe ar bezioù gall goude ar brezel.\n• Brandhoek New Military Cemetery\nUr vered ag ar Brezel bed kentañ eo. Krouet eo bet e miz Eost 1917 hag implijet betek miz Mae 1918 .\n• Hop Store Cemetery\nUr vered ag ar Brezel bed kentañ eo. Krouet eo bet e miz Mae 1915 .\n• Railway Chateau Cemetery\nUr vered ag ar Brezel bed kentañ eo. Krouet hag implijet eo bet e miz Here 1916  .\n• Red Farm Military Cemetery\nUr vered ag ar Brezel bed kentañ eo. Krouet eo bet e miz Ebrel 1918 hag implijet betek miz Mae 1918. .\n• Vlamertinghe New Military Cemetery\nRouantelezh-Unanet 1 611\nHollad 1 820\nUr vered ag ar Brezel bed kentañ eo. Krouet e voe e miz Even 1917 pa voe serret Vlamertinghe Military Cemetery. Implijet e voe betek miz Here 1918. Douaret eo enni ar Private E. Delargey, 1/8th Bn. Royal Scots, fuzuilhet d'an 6 a viz Gwengolo 1917 evit bout bet dizertet .\n• Brandhoek Military Cemetery\nUr vered ag ar Brezel bed kentañ eo. Krouet e voe e miz Mae 1915 .Implijet e voe betek miz Gouere 1917 pa voe krouet Brandhoek New Military Cemetery.\n• Brandhoek New Military Cemetery No. 3\nAfrika ar Su 5\nUr vered ag ar Brezel bed kentañ eo. Krouet e voe e miz Gouere 1917 .Implijet e voe betek miz Mae 1918 .\n↑ 1,0 ha1,1 Wereldoorlog 1 in de Westhoek\n↑ 2,0 2,1 2,2 2,3 2,4 2,5 ha2,6 WW1 Cemeteries\nAdtapet diwar « https://br.wikipedia.org/w/index.php?title=Vlamertinge&oldid=1861808 »


Marevezh ar Stadoù Brezelour - Wikipedia\n1 An andonioù istorel\n2 Red an Istor\n4.1 Mennozhioù war vale\n4.2 Kant Skol ar Prederiañ\nAn andonioù istorelAozañ\nUl labour istorek pouezus, ar Zhan Guo Ce (戰國策, Zhàn Guó Cè, "kadoniezh ar Stadoù brezelour"), zo deuet betek ennomp. Meur a zorn a voe ouzh e skrivañ da veur a bredad en Istor ; gant ar c'hadoniour SU Qin (380-284) – a vevas e-kerzh marevezh ar Stadoù Brezelour – e voe peuzechuet, ha gant ar gouizieg konfusian Liu Xiang (79 – 8 KJK) e voe staliet an embannadur a anavezomp.\nUn eil andon eo ar Shiji (史记, shǐ jì, "Kounskrid an Istorour") bet skrivet gant an istorour meur SIMA Qian (~145-~86 KJK). E korf ar Shiji emañ tregont levrenn ar Shijia ma tanevell an istorour marevezhioù an Nevezamzerioù ha Diskar-amzerioù hag ar Stadoù Brezelour.\nRed an IstorAozañ\nAr Stadoù Brezelour\nwar-dro ar bloavezh 260 KJK\nAr bloavezh 481 eo deroù marevezh ar Stadoù Brezelour evit lod istorourien, peogwir ez eo ar bloavezh diwezhañ meneget er 春秋 Chūn Qiū , Bloazdanevelloù an Nevezamzerioù ha Diskar-amzerioù ar Stad Lu.\nAr bloavezh 475 eo hervez an darn vuiañ, rak er bloavezh-se e e krogas ren ar beskont ZHAO Xiang, Zhao o vezañ unan eus ar Stadoù a vo ganet e 453.\nAr bloavezh 453 eo kentoc'h, eme lod all, pa darzhas ar Stad Jin.\nDaoust da roueed ar remziad Zhou ar Reter bezañ anavezet evel kefridiourien an Neñv galvet da ren war an Douar e voent rediet a-hed ar c'hantvedoù da anaout mui-ouzh-mui a c'halloud gant o gwizien, dre reizhiad ar c'hladdalc'helezh.\nPa grogas marevezh an Nevezamzerioù ha Diskar-amzerioù, e 775, ne oa mui roue Zhou evit ren war ur c'hant hanter-kant gwaz bennak.\nTamm-ha-tamm e voe ar wizien greñvañ trec'h war o amezeien, ha war-dro ar bloavezh 550 ne chome nemet peder Stad kreñv en-dro da Zhou : Chu, Jin, Qi ha Qin. Pa oa rener pep Stad anvet 公爵 gong jué, "dug" ez-hengounel da verkañ e oan gwizien da roue Zhou e krogjont d'em envel 王 wáng, "roue" a-benn sevel a-live gant o mestr.\nEr bloavezh 453 e voe ar Stad Jin rannet e tri ziriad : Han, Wei ha Zhao.\nEr bloavezh 403 e voe ar Stadoù Han, Wei ha Zhao anavezet ez-ofisiel gant ar roue Zhou – ar bloavezh-se eo deroù gwirion marevezezh ar Stadoù Brezeleour, hervez un nebeud istorourien.\nEtre 450 ha 400 ez eo gant Wei e voe an tu kreñvañ er c'hoari gwezboell, dre greñvder he lu hag ampartiz ar jeneral WU Qi (440-381) ; pa voe hemañ diskaret ha harluet e 401 e voe gopret gant Chu, a zeuas mestrez d'he zro war an tachennoù-emgann.\nDizehan e voe brezelioù etre 350 ha 256 ; er bloavezh diwezhañ-se, pemp bloaz ha tregont kent dibenn marevezh ar Stadoù Brezelour, e voe ar roue Zhou, ne oa mui nemet un arouez anezhañ, diskennet a-ziwar e gador. Adal neuze e vrezelias Qin ouzh an holl Stadoù all betek o lonkañ, hag e 221 e voe deroù ren ar remziad Qin war ar pezh a oa deuet da vezañ un impalaeriezh.\nKleze houarn ha dou gleze arem\nA-hed marevezh ar Stadoù Brezelour e voe ar c'hemmoù bras a oa c'hoarvezet e dibenn marevezh an Nevezamzerioù ha Diskar-amzerioù sanket-don e buhez Sinaiz da zont.\nPep hini eus ar seizh Stad c'halloudus a glaske brasaat diwar goust he amezeien, ha pep hini anezho a rene he folitikerezh dezhi da-geñver an aferioù diabarzh hag an aferioù diavaez. Kement a nerzhioù a zegasas kemmoù brasoc'h c'hoazh er vuhez politikel, armerzhel, kevredigezhel ha speredel. Betek hiziv an deiz e c'haller merzout an efedoù anezho.\nBrezel ha labour-douar e voe lugan ar marevezh, pa oa un arme c'halloudus hag un armerzh yac'h an daou venveg da gas ur vroad war-raok, da lavaret eo brasaat ha pinvidikaat.\nA-feur ma kreske ment ha galloud ar Stadoù Brezelour e kreske skod an emgannoù, ha buan e kemmas meizad ar brezel e-unan : mont e-kevez etre tudjentil zesket e oa bet da vare an Nevezamzerioù ha Diskar-amzerioù, em gannañ dilezenn ha didruez dre armeadoù seul vrasoc'h seul welloc'h e voe da vare ar Stadoù Brezelour.\nGant kement a droaderien da duta, da stummañ, da derkañ ha da voueta e teskas ar renerien diskoulmañ kudennoù lec'haveiñ, hag o gouiziegezh nevez a lakajont e pleustr a-benn gouarn o ziriad. Ar re a ouezas tennañ ar muiañ a splet eus pinvidigezhioù o Stad a reas berzh war an tachennoù-emgann. A-benn ober muioc'h a verzh c'hoazh e teskjont penaos treiñ o ziriad d'ul labouradeg kenderc'hiñ tud, pourvezioù hag armoù, meret gant ur melestradur efedus ha goustlet d'ur rener hepken azeulet gant ar bobl. Echu gant ar gerentiezh etre renerien, an darempredoù lidel, an hengoun : sujet da ezhommoù ha redioù ar brezel e oa pep tra.\nBoulc'het-mat e oa patrom an Impalaeriezh, kent ma vije ganet an Impalaerieh zoken. Diwar doareoù ar Stadoù Brezelour e voe staliet gouarnamatoù ar remziadoù Qin ha Han e gwirionez.\nDa vare ar Stadoù Brezelour, evel ma c'hoarvez bewezh ma vez brezel bras, ez eas an deknologiezh war-raok ha diorren a reas ar c'henwerzh.\nTamm-ha-tamm e kemeras an houarn lec'h an arem da fardañ armoù, evel-just, ha binvioù al labour-douar a-benn kenderc'hiñ muioc'h a voued da vagañ an armeadoù.\nPezhioù-moneiz a voe fardet, setu ma voe aeset an eskemmoù kenwerzhel a oa o stankaat en abeg da ezhommoù ar vrezelourien.\nLabourioù meur a voe boulc'het : kanouc'helloù, savioù-mein da herzel ouzh al liñvadoù, melloù mogerioù en-dro d'ar c'hêrioù ha war harzoù an Norzh – diwezhatoc'h, adal ren ar remziad Qin war an Impalaeriezh nevez, e vo savet ar Voger Veur.\nTremen-hent engravet war arem\nMarevezh ar Stadoù Brezelour e voe kavell ar brederouriezh sinaat, pa glaskas soñjerien kavout diskoulmoù da zistabilded ar bed ma oant o vevañ.\nPeogwir e oa renerien ar seizh Stad Brezelour o klask andonioù ha nerzhioù nevez a-benn brasaat o c'halloud, ha peogwir e oa anat dezho e oa an doareoù kozh o kas ar rouantelezh Zhou da goll, e oant darev da zegemer kement mennozh nevez o sikourje da dizhout o fal.\nMennozhioù war valeAozañ\nKlask a voe neuze war soñjoù nevez, alese ganedigezh ur vicher nevez : 游說 yóu shuì, "kendrec'her kantreer".\nMibin o spered, distag diouzh kement rener, kaset gant ar c'hoant da skignañ o mennozhioù ha d'o c'hreñvaat war-an-dro e yae an dud-se da vale bro a Stad da Stad a-benn kelenn ar renerien – kargidi, dileuridi, pennsoudarded, gouizien hag all – hag o lakaat da gemmañ o folitikerezh. Ampart e oant da isañ ar renerien an eil ouzh egile gant arguzennoù lemm pe lemmoc'h.\nHep mar e c'haller lavaret e voe ar gendrec'herien gantreer an dud kentañ o lakaat al lobbying e pleustr.\nKant Skol ar PrederiañAozañ\nKement a vennozhioù nevez a voe ganet da varevezh an Nevezamzerioù ha Diskar-amzerioù ha da hini ar Stadoù Brezelour ma voe ar predad-se anvet 諸子百家, zhū zǐ bǎi jiā, Kant Skol ar Prederiañ.\nDiv skol-brederouriezh pennañ a oa da vare ar Stadoù Brezelour : hini Gonfusius (551-479), a embanne e vije peoc'h etre an dud er bed a-bezh mar bije tudjentil eus ar renerien, ha hini MO Zi (~470-~390) a gelenne ar garantez hollvedel.\nHervez Konfusius e ranke ar renerien chom renerien, hag o sujidi chom sujidi. Ret e oa avat d'ar renerien bezañ disi hag ur skouer evit o sujidi, ha pep sujed a c'hallje bezañ rener d'e dro mar bije ur junzi (un den a enor, un denjentil) anezhañ.\nUn heulier da Gonfusius e voe MENG Zi (372-289), a zisklêrias madelezhusted mab-den dre natur. Dre-se neuze ne c'hallje ket ur roue ren hep asant tav e sujidi, ha mar deuje da vezañ argazhet gant ar bobl e kollje Kefridi an Neñv.\nEnebourien e oa heulierien Konfusius ha re Vo Zi, pa ne c'halle ket, da skouer, ar Gonfusianed gouzañv heulierien Mo Zi pa lavarent e rankje an den karout tad e amezeg kement ha karout e dad dezhañ.\nKoulskoude e oa an div skol tost an eil d'heben pa ne blije ket o damkanoù d'ar renerien ; hervez ar Gonfusianed e oa ret da guzulierien ar renerien ober rebechoù d'o mistri pa oant o faziañ en doare da gas o Stad, ha peogwir e krede da heulierien Mo Zi e teu holl reuzioù ar bed eus c'hoantegezh an dud e stourment ouzh ar renerien a glaske preizhañ o amezeien dre gas brezel dezho.\nPrederourien all avat a oa degemeret mat gant ar renerien, peogwir e oa o mennozhioù politikel diouzh doare marevezh ar Stadoù Brezel. En o zouez e oa SHEN Buhai (385-337), SHEN Dao (350?-275 ?) ha HAN Fei (~280-233), a stalias un doare disi – hervezo – da ren war ur Stad : al Lezennouriezh, a oa diazezet war ur reizhiad lezennoù strizh lakaet e pleustr gant ur melestradur a heulie didruez ar reolenn "gopret pe gastizet".\nKer pouezus e oa tu politikel ar brederouriezh da vare ar Stadoù Brezelour ma kaver en Dao De Jing, skrid-diazez an Daoegezh bet savet gant LAO Zi hervez an hengoun, un nebeud doareoù da lakaat kelennadurezh an Dao e pleustr war an dachenn bolitikel.\nOadvezh Aour Sina a reer eus marevezh ar Stadoù Brezelour, da heul hini an Nevezamzerioù ha Diskar-amzerioù, petra bennak ma c'houzañvas ar pobloù a-hed ma oa an Impalaeriezh e go.\n↑ http://lcweb2.loc.gov/cgi-bin/query/r?frd/cstdy:@field(DOCID+cn0015) (Library of Congress, Washington D.C., SUA)\n↑ Gwelit ar pennad Konfusius\n↑ LU, Xing, 1998\nLOEWE Michael & SHAUGHNESSY Edward L, The Cambridge History of Ancient China, Cambridge University Press, Cambridge, R-U, 1999. ISBN 978-0-521-47030-8\nLU, Xing. Rhetoric in Ancient China Fifth to Third Century B.C.E. : A Comparison with Classical Greek Rhetoric, University of South Carolina Press, Columbia, South-Carolina, SUA, 1998, ISBN 978-1-57003-216-5\nCAO Wanru, Zhongguo gu dai di tu ji / An Atlas of Ancient Maps in China, Xin Hua Shu Dian Jing Shou, Shanghai, 1990, ISBN 978-7-5010-0304-4\nSIMA Qian; Mémoires historiques – Vies de Chinois illustres, Picquier, Arles, 2002, ISBN 978-2-87730-611-9\nCRUMP James Irving, Legends of the Warring States: Persuasions, Romances, and Stories from Chan-kuo Ts'e, University of Michigan, Ann Arbor, Michigan, SUA, 1998, ISBN 978-0-89264-129-1\nLibrary of Congress, Washington D. C., SUA, http://lcweb2.loc.gov/frd/cs/cntoc.html\nAdtapet diwar « https://br.wikipedia.org/w/index.php?title=Marevezh_ar_Stadoù_Brezelour&oldid=1998709 »\nKemm diwezhañ d'an 10 Mez 2022 da 20:55\nKemmoù diwezhañ degaset d'ar bajenn-mañ d'an 10 Mez 2022, da 20:55.


Diwar-benn an doueez roman eo ar pennad-mañ. Ur pennad Aurora (anv-badez) zo ivez. Evit sterioù all ar ger, gwelit Aurora (disheñvelout).\nAurora eo doueez tarzh-an-deiz gant ar Romaned. Klotañ a ra gant Eos mojennoù Hellaz, hag Ushas gant an Hindoued.\nAurora, livet gant Guercino, 1621-23 (livadur terest er c'h-Casino Ludovisi, Roma), ur skouer a liverezh barok.\nAurora ha Titon, priñs Troia, livet gant Francesco de Mura.\nL' Aurore (1881), gant William-Adolphe Bouguereau.\nBemdez e tifluk da nijal dre an oabl, da gemenn ar beure nevez. C'hoar eo da Sol, an heol, ha da Luna, al loar. Un toullad mat a briedoù he deus, ha pevar mab, ar Pevar Avel, a zo kar da Anemoi Hellaz, evit pevar c'horn an oabl.\nAquilo, pe Septentrio, avel an hanternoz, a zo Boreas e gregach;\nAuster, avel ar c’hreisteiz, a zo Notos e gregach;\nFavonius, avel ar c’huzh-heol, a zo Zefiros;\nVolturnus, avel ar sav-heol, a zo Euros.\nUr serc'heg dezhi e oa Titonus, ha goulenn a reas Aurora digant Zeus reiñ dezhañ bezañ divarvel, met ankouaat a reas goulenn ar yaouankiz peurbadel war un dro. Hag ar paourkaezh Titonus a zalc'h da goshaat, ha da goshaat.\n1.2 E saozneg\nMeneget eo an doueez e meur a oberenn:\nGant Pierre de Ronsard:\ne-barzh Les Amours de Cassandre (1552)\ner sonedenn a grog gant De ses cheveux la roussoyante Aurore...\ngant Shakespeare e Romeo and Juliet (i.i), ma lavar Montague eus e vab Romeo :\ngant Alfred Tennyson en e varzhoneg "Tithonus".\nAurora en Encyclopædia Mythica\nAdtapet diwar « https://br.wikipedia.org/w/index.php?title=Aurora&oldid=1845853 »


Reuz e bed ar bagadoù abalamour da videioù ar c'henstrivadegoù\nmardi 1 mars 2016 à 12:31 Par Tudi Crequer et Joan Bizien, France Bleu Breizh Izel\nFulor a zo e sonerien-zo abalamour da videioù ar c'henstrivadegoù. Bep ploaz e vezont filmet gant Sonerion ha lakaet enlinenn goude. Met ar videioù a zo bremañ paean met ouzhpenn eo bet difennet ar bloaz-mañ ar reoù bet filmet gant an arvesterien war Youtube.\nBagad Cap Caval / Brest 2015 © Radio France - Tudi Crequer - Sonerion\nKaset zo bet lizhiri gant bagadoù'zo evit klemm rak divizoù bet kemeret gant sonerion ar bloaz-mañ. Abaoe 2006, e vez filmet ingal gant An tour tan ha Frañs 3 kenstrivadegoù ar bagadoù. Tu zo goude-se d'an dud sellout ouzh an enroladennoù-se pe war internet pe war dvdoù. Met ret eo paeañ bep wech. Klemm a ra sonerien-zo, war ar rouedadoù sokial da skouer, peogwir hervezo e vez goulennet diganto paeañ evit gwellout heuliadennoù sonerezh bet fardet ganto. Koustañ a ra un euro evit sellout ouzh pep a heuliadennoù pe dek euro evit ar genstrivadeg klok.\nEvit-o sellet klikit amañ.\nEzhommoù arc'hant a zo gant Sonerion\n"A-raok e oa leun ar C'houarz met abalamour ma vez skignet ar genstrivadeg gant Frañs 3 ez eus tud'zo a chom 'ba gêr. Setu, bep ploaz e kollomp arc'hant gant ar c'henstrivadegoù. Ar bloaz paseet e oa 15.000 euro koll setu eo ret deomp kaout arc'hant evit klask kempouezañ ar budjed ha neuze lakaat an dud da baeañ a zo un doare da gaout un neubeut a arc'hant", a zispleg Vonig Fraval, renerez Sonerion.\n"Bep ploaz e kollomp arc'hant gant ar c'henstrivadegoù", Vonig Fraval, renerez Sonerion\nDifennet ar videioù amatour war Youtube\nAr bloavezhioù tremenet evit nompas paeañ ar videioù e veze filmet ar c'honkourioù gant arvesterien-zo gant ho pellgomzioù hezoug pe ho c'hameraioù godell. Embannet vezent goude-se war chadennoù Youtube, hini Paul Emyque a oa anavezet mat da skouer.\nMet ar bloaz-mañ, en deus goulennet Sonerion digant Youtube difenn ar videioù-se. Soñjal a ra da Sonerion n'int "ket ken brav hag ar pezh hon eus-ni enrollet gant tud a-vicher. Evit kevredad ar bagadoù n'int ket neuze ar filmoù-se "efedus evit kas war-raok sonerezh ar bagadoù. Gwelloc'h e oa evidomp-ni skignañ ar pezh hon eus-ni e plas lakaat traoù un tammig a-dreuz da vezañ skignet."\n"Gwelloc'h skignañ ar pezh hon eus-ni eget videioù un tammig a-dreuz", Vonig Fraval, renerez Sonerion\nWar chadenn Paul Emyque, da skouer, e veze kavet ivez heuliadennoù ar c'henstrivadegoù kozh. Setu, marteze awalc'h, evit sioulaat an dud eo bet divizet gant Sonerion lakaat enlinenn ha d'un doare digoust enroladennoù ar c'henstrivadegoù dalc'het a-raok 2014.\nDisplegadennoù Vonig Fraval, renerez Sonerion (1mn) | Tudi Crequer\nSkeudenn diwar Facebook © Radio France - Tudi Crequer


Samedi 17 avril 2021 à 15:09\nAr c'haner ha kizeller Jean-Claude Talec © Radio France - Axel Perret\nPetra 'vez graet gant kanaouennoù dastumet digant ar re gozh er vro ? Emaoc'h o vont da selaou un ton da vale lusket gant ar gimmick "bombomber" ennañ, kanet gant Yves Cadic e Treogan (22) bet dastumet e 1985 gant Jean-Claude Talec ar c'haner a orin eus Speied (29).\nKinniget en doa Jean-Claude da gentañ an ton da vale-se d'ar c'helc'h keltiek Speied evit ober an danserien mont e-barzh an dañs. War-lerc'h en deus lakaet Jean-Claude ar bombomber-se war ur ganaouenn anvet "Marv ar big" en deus savet asambles gant e c'hamalad bras Erik Salaün. Kanañ a rae Erik Salaün ar c'han ha diskan gant Erik Marchand e Pariz ha gant Jean-Claude Talec ivez.\nPa vije ket ken evit nijal kandaonet ar big da vervel (Marv ar big)\nPiged © Maxppp - Christian Watier\n"Marv ar big" a zo ur chañson diwar-benn un istor gwir, trist kenkoulz ha farsus 'oa degouezhet da Jean-Claude. Un deiz he doa deuet ur big e-barzh e di, met n'oa ket gouest ken al lapous da nijal abalamour ma oa bet tapet anezhi dre he lost gant Jean-Claude. Ha marvet ar big. Met n'oant ket kontant mod ebet ar piged all a oa deuet tro dro an ti !\nDespun holl biged ar c'hartier 'vit mont da rebech' d'ar muntrer (Marv ar big)\nHa n'eo ket echu ar marvailh-se gant Jean-Claude Talec a zo kaner ha kizeller koad ivez. Desket en doa al labour war ar c'hoad en Alre (56), ha da c'houde e skol arzoù pleustrek Boulle e Pariz. Hag en doa labouret en atalieroù mirdi ar morlu e Pariz, ha bremañ er gêr e Sant-Hern (29). Bloavezhioù zo e oa gwall glañv Erik Salaün. Ha Jean-Claude a oa oc'h ober ur skulterezh evel ul lapous - marteze ur big - he beg etrezek an traoñ en douar. N'oa ket kontant tamm ebet ar c'hizeller gant-se ha santimantoù du en e galon. Nebeut devezhioù war-lerc'h en doa bet Jean-Claude un taol pellgomz : e c'hamalad Erik Salaün a oa aet d'an anaon. Marv ar big.\n"Marv ar pig" a vez klevet gant ar bladenn "Marvailhoù"\nKavet e vez an ton da vale "Bombomber" dastumet gant Jean-Claude Talec ha "Marv ar pig" gant ar bladenn "Marvailhoù" embannet e 2011.


Mekanik dre vurezh - Wikipedia\n(Adkaset eus Mekanik-aezhenn)\nUn ijinadenn eo ar mekanik dre vurezh; an araokadennoù bennañ diwar e benn a zo bet graet en XVIIIvet kantved. Ur c'heflusker termek eo lec'h ma c'hoarvez an devadur en diabarzh: Treuzfurmiñ a ra energiezh termek ar vurezh (dour e stumm gaz), pourvezet gant ur gaoter, e energiezh mekanik. Ur pouez bras en deus bet ar vekanik e-kerzh an Dispac'h greantel, ar vammenn energiezh gentañ a orin vekanik e voe savapl ha mestroniapl gant Mab-den (en enep da energiezh an dour, al lanv pe c'hoazh an avel hag o deus ezhomm lec'hioù spesius ha n'eus ket tu d'o implij p'en devezer c'hoant). En XXvet kantved eo bet distroadet gant an droellrodoù (turbin), ar c'heflusker tredan hag ar c'heflusker dre darzhañ.\n██ Dorikelloù digor\n██ Dorikelloù serr\nAl labourioù kentañ diwar ar vurezh hag he implij a voe graet da vare an henamzer. Savet e voe gant Heron a Aleksandri er Iañ kantved an Eolipil, gwelet 'vel ur c'hoariel abalamour d'e c'halloudezh gwan, padal ur gwir keflusker dre vurezh e oa.\nRet e voe gortoz ar XVIIvet kantved evit ma teufe en-dro ar menoz da implij galloudezh ar vurezh. E 1601, Giovanni Battista della Porta, hag e 1615 Salomon de Caus a ziskriv ur pomp gouest da skarzhañ an dour diouzh ur besel. E 1629 e sil Giovanni Branea menoz milinoù o vont en-dro gant ar vurezh, ar bloavezh da heul e tap David Ramseye ur brevet evit ur pomp o vont en-dro gant tan. Gwellaat a ra e 1629 Edward Somerset raktres Caus dre bourveziñ ar gambr vurezh gant un distaner, sevel a ra ur skouerenn vras, hogen, mervel a ra a-raok m'en defe gellet lakaat e pleustr e ijinadenn.\nMont a ra ar vurezh en ur granenn vetal ma 'z eus ur ribouler.\nDre wask er vurezh e ya ar ribouler betek penn ar granenn.\nAl lusk-se a vount ur varrenn a laka ur rod da dreiñ.\nE-keit-se eo yenaet ar vurezh hag aet da c'hlizh : distreiñ a ra ar ribouler da benn all ar granenn en ur skarzhañ an dour.\nAdkregiñ a ra kelc'h al lusk.\nAdtapet diwar « https://br.wikipedia.org/w/index.php?title=Mekanik_dre_vurezh&oldid=1813900 »\nDernière modification le 9 Kzu 2018, à 21:37\nKemmoù diwezhañ degaset d'ar bajenn-mañ d'an 9 Kzu 2018, da 21:37.


Diwan - Adkenfinañ : ijin zo e Diwan\nDegemer > Adkenfinan-ijin-zo-e-diwan\nAdkenfinañ : ijin zo e Diwan\nAbaoe an 2 a viz Du hag an diarbennoù yec’hedel kreñvaet e kendalc’h Diwan gant e strivoù evit doujañ d’ar protokol penn-da-ben ha degemer ar skolidi e surentez. Daoust d’ar mare bezañ diaes evit an holl n’eo ket an dud digalonekaet en hor skolioù pa ‘z eont betek ijinañ obererezhioù nevez zoken.\nEmgavioù eus a bell...\nE meur a skol e oa bet ranket nullañ dorioù digor miz Du, setu deuet ar mennozh mat gant ar skipailhoù aozañ dorioù digor eus a bell ! :\nE skol Rianteg, etre ar 16 hag an 20 a viz Du o doa gellet ar gerent sevel goulennoù da geñver ur pellbrezegenn ha sellet ouzh videoioù kinnig war al lec’hienn internet.\nAozet oa bet gant skol Naoned ur mintinvezh dorioù digor dre bellemvod d’an 21 a viz Du evit eskemm gant ar familhoù dedennet.\nPrest e oa skol Gwened e miz Even pa oa bet prientet d’ar c’houlz-se ur video kinnig ar skol.\nGoude bezañ ranket kas pelloc’h o emvod meur, setu divizet gant skol Brest degas un tamm nevezadur oc’h aozañ an darvoud-mañ dre bellemvod d’an 29 a viz Du.\n... Gwerzhioù da gas d’ar gêr...\nDre m’eo bet nullet an darvoudoù (foarioù, marc’hadoù…) eo lakaet ar skolioù diaes a-fed an arc’hant pa ‘eo an obererezhioù-mañ a zegas dezho ar muiañ a arc’hant. Met n’eo ket ar mennozhioù a vank gant an AEPoù ha kuzulioù skoazell ijinañ doareoù all da zastum arc’hant ! :\nGwerzh jug avaloù (Plounevez-Moedeg), gwez sapr (Rianteg, Kastell-Paol, Pempoull), kig ha farz da gas d’ar gêr (Kommanna), gwerzh pizzaioù da gas d’ar gêr (Kemper), ...\nE Kastellin, un taol fall eo bet evit an aozerien nullañ ar marc’had Artisan’Art pa oant boas da zastum 8 000 € evit ar skol. Neuze ez eus bet aozet ur c’houlzad profoù gant ar c’huzul skoazell hag ur veaj da c’hounit ivez d’an dennadeg.\nE Gwengamp ez eo Foar al Levrioù a zo o paouez bezañ nullet met kinnig a ra ar skol ur click and collect eus levrioù e brezhoneg evit ar re yaouank, seier, pegsunioù, deiziadurioù... Ur c’houlzad arc’hantaouiñ zo bet lañset ivez war ar bajenn Facebook, met ivez un dastumadeg c’hoarioù eil dorn evit ar Restos du Cœur.\n… Ha raktresoù krouiñ er skolioù\nEn tu all d’an diarbennoù yec’hedel nevez da ober ganto e vez nullet ivez obererezhioù er maez eus ar skol, degemer tud a-vicher, raktresoù, abadennoù... Kement abeg evit ijinañ ar raktresoù pedagogel ha/pe buheziñ en-dro :\nTroet he deus ur skolaerez eus Banaleg e brezhoneg ur ganaouenn war ar gwalc'hiñ daouarn "digovid", ur mennozh mat eo evit deskiñ d’ar re vihan en un doare dudius pegen pouezus eo ar yec’hederezh er mare-mañ !\nE skol Rianteg ez eus bet ranket nullañ an arvestoù sonerezh met kenderc’hel a ra da genlabourat gant ar skol sonerezh Sonam' gant stalioù er skol.\nE Plabenneg ez eus bet ijinet gant ar c’huzul skoazell ur c’hlask teñzor da bellgargañ “Jakez Sparrow” evit 5€. Un obererezh kaer evit ar vugale e-kerzh ar c’henfinañ, hag evit souten ar skol war un dro !\nEn eil derez e vez degemeret ar c’hlasoù bep eil sizhun evit chom hep bezañ re niverus. Hag er skolajoù, n’eo ket ijin a vank evit tremen an abardaevezh : e Plijidi e vez aozet blind-test sonerezh peotramant stalioù kinklañ, hag e Sant-Ervlan e vez aozet un obererezh tresañ evit ar 5vedidi.\nGerioù-alc'hwez stag : kenfinañ deconfinement covid raktres animation


di nami zasueconomí a\nDur a nt el a úl t i ma l egi s l a t ur a hemosc ons egui do c r ea rl a sc i r c uns t a nc i a spr opi c i a spa r a poderen ma r c ha di f er ent es mot or es ec onómi c os en l a l oc a l i da d yc ons e gui ras íuna di v e r s ic ac i ón y di nami z ac i óndel ae c onomí al oc al ,a mpl i a ndol a s pos i bi l i da des y l os s egment os de c r ea c i ón de empl eoyr i quez a .\nTURI SMO I mpl a nt a r emosuns i s t e mades e ñal i z ac i ónt ur í s t i c aenelmuni c i pi o, t a nt odeedic i ospúbl i c os c omodeedic i osyl uga r esdees pec i a l i nt er és . I mpl a nt a r emosuns i s t e madec ódi gosQRc onl a i nf or ma c i ónes enc i a ldel osedic i ospúbl i c oso i nf or ma c i ónt ur í s t i c aenelc a s odeel ement os pa t r i moni a l es .\nT r a ba j a r emospa r ac r ea runar e dc omar c alde r e c ur s ost ur í s t i c os .\nAGRI CULTURA Res ol v er emosel e x pe di e nt edel aComuni dadde Re gant e s‘ Gr upoT or r e c i l l as ’yc ont i nua r emos c onl a sges t i onespa r al ac onc es i óndeunnuev o a pr ov ec ha mi ent ohi dr á ul i c o. E nes t aúl t i mal egi s l a t ur ahemost r a ba j a doen r es ol v er el t ema de l os r i egos y hemos c ons egui do r eda c t a r el Pr oy e c t o par al a Cons e r v e r a,enes t ospr óx i mosc ua t r oa ñosel t r a ba j oi r áenc a mi na doas ui mpl a nt a c i ón. Pr omoc i ona r emosyc onc l ui r emosel e x pedi ent e de c r ea c i ón de l a mar c a de pr oduc t os hor t of r ut í c ol as‘ Hue r t adeMar mol e j o’ .\nAmpl i a r emos l os s er v i c i os del Punt o de I nf or mac i ónT ur í s t i c a pues t o en ma r c haes t a l egi s l a t ur a , c er t ic á ndol oenc a l i da dt ur í s t i c a .\nF oment a r emosl ai mpl ant ac i óndec ul t i v osal t e r nat i v osc onj or na da sdef or ma c i ónyges t i ona r emosi nc ent i v osdeot r a sa dmi ni s t r a c i ones\nPr oy ec t a r emosna c i ona l ment el anuev ama r c a ‘ De s c ubr eMar mol e j o’ys egui r emospa r t i c i pa ndoenl aF er i adel osPuebl osenJ a ényenF I T UR.\nDes l i nda r emosydel i mi t a r emosl a pr opi e dad muni c i pal del a nc adel aDe he s i l l a.\nF oment a r emosl ac r e ac i óndepl az ashot e l e r as des del ai ni c i a t i v apr i v a dac onl ai mpl a nt a c i ón denegoc i osdes t i na dosa l a l oj a mi ent ot ur í s t i c o. Des a r r ol l a r emosunaapl i c ac i ónmóv i lpar al a ge s t i ón de r ut ast ur í s t i c as ,t a nt o en c a s c o ur ba noc omoenl as i er r a . 15 P r ogr a maE l ec t or a l PSOEdeMa r mol ej o20192023\nOr ga ni z a r emos a nua l ment el aF i e s t a de l a Be r e nj e na yde lPi mi e nt o,pa r a pr omoc i ona r nues t r ospr oduc t oshor t í c ol a smá ses pec i a l es .


Kaozeal:Fellasion - Wikipedia\nNe gomprenan ket perak e kendalc'h an implijer Bianchi-Bihan da zistreiñ da stumm fazius ar bajenn-mañ.\nDaveoù a vank evit *fellasion ha *kalc'hsunerezh, na gaver neblec'h. Perak na reiñ an daveoù rekis ?\nMar deu *fellasion eus brezhoneg ar bobl (galleg treuzskrivet eo ar ger, forzh penaos), embann pelec'h, pegoulz ha gant piv ec'h eo bet dastumet, ha mat pell zo ; ar gumuniezh a varno. Liv ur ger goveliet war ar prim zo war *kalc'hsunerezh, a vefe *kalc'hchukerezh kentoc'h.\n"Sunañ" n'eo ket "chukat" : diwar ar galleg sucer e teu ar ger *sunañ a lenner e doare orin ar pennad. Perak ober gant "sunañ", p'emañ "chukadenn" er pennad end-eeun ?\nUr relavar eo « *kalc'h ur gwaz », evel ma vefe « ellig ur vaouez ». Perak klask lezel ar fazi mantrus ha lu-se er pennad ?\nPaket an implijer gant teir bosenn ar Wikipedia brezhoneg, 'm eus aon : an triliv livet e gwenn-ha-du, an digasted e-keñver reolennoù Wikipedia, hag ar falsperc'henniezh. --90.32.37.86 6 Du 2016 da 10:46 (UTC)\nAr bosenneg o komz eus bosenn?Bianchi-Bihan (kaozeal) 6 Du 2016 da 10:52 (UTC)\nPe vosenn a vefe ganin, hervezoc'h ? Respontit d'an arguzennoù a zo bet lakaet amañ a-us, kentoc'h eget kunujenniñ : ha daveoù hoc'h eus da reiñ ? Ha gouzout a rit pelec'h/pegoulz/gant piv ez eus bet graet gant *fellasion e brezhoneg ? Ha sunañ pe chukañ a vez graet ? Ha n'eo ket "kalc'h ur gwaz" ur relavar ? Ha n'emaoc'h ket o vrezhonekaat ur ger gallek ? Ha doujañ da reolennoù Wikipedia a rit dre ar brezel-embann-se ? Ha ne gred ket deoc'h bout perc'henn war ar pennad ? --90.32.37.86 6 Du 2016 da 11:03 (UTC)\nAr c'hunujenner o tamall ar re all, hervez e voazioù. Bianchi-Bihan (kaozeal) 6 Du 2016 da 11:08 (UTC)\nWow! « Go fuck yourself! » (Dick Cheney, d'ur c'hazetenner) eo ar respont "dereat" nemetañ da gement a zizonestiz a-berzh Bianchi-Bihan, 'm eus aon ! --90.32.240.64 8 Ebr 2017 da 18:14 (UTC)\nAr c'hunujenner o tispakañ e zoareoù, hervez e voazioù. Bianchi-Bihan (kaozeal) 8 Ebr 2017 da 18:26 (UTC)\nAdtapet diwar « https://br.wikipedia.org/w/index.php?title=Kaozeal:Fellasion&oldid=1745432 »\nKemmoù diwezhañ degaset d'ar bajenn-mañ d'an 8 Ebr 2017, da 18:26.


Logodenn (stlenneg) - Wikipedia\nGraet e vez gant ul logodenn loc'hañ ur reti ("a cursor") war skramm un unvez gwereañ pe c'hoazh diverkañ, dilec'hiañ, dazverañ ergorennoù ("objects") gant afelloù. Un drobarzhell poentañ eo hag ivez un drobarzhell enankañ.\nUl logodenn treloc'hel PS/2\nGraet e vez "klik" eus pouezañ war un afell d'al logodenn d'ober ur gwezhiadur (pe obererezh).\nAl logodenn gentañ a oa bet krouet ha danzeet gant Douglas Carl Engelbart eus an SRI (Stanford Research Institute). Unan e koad e oa, enni div bladenn diaserzh, ha luget e oa ouzh un urzhiataer gant ur re orjalennoù gwedennet.\nGellout a reer renkañ al logodennoù stlennegel hervez o zeknologiezh dilec'hiañ met ivez hervez ar mod da zreuzkas ar roadennoù d'an urzhiataer.\nTeir familh logodennoù a c'heller menegiñ :\nAl logodennoù treloc'hel a vez diazezet o mont en-dro war ur voul gaoutchoug pe blastik ensterniet e-barzh ur garoñserezh plastik. Treuzkaset eo fiñv ar voul da ziv ruilhenn. Ouzh ahel pep hini anezhe ez eo marc'het ur rod, toulloùigoù tro-dro dezhi. Pep rod a dremen dirak un enanker (pe kaptor) gweledel (pe optikel) da zidermenañ lec'h ar reti war ar skramm hag e dizh. Ar c'haptorioù-se a vez amparet gant ul luc'hdiod hag ul LED, an hini diwezhañ a sklêrijenn al luc'hdiod pa ne vez ket un dra bennak o tremen etreze ; neuze e c'hell treuzkas an enanker un "1" mezoniel d'an urzhiataer, anez-se ur "0".\nAl logodennoù gweledel a zo gouest da zidermenañ ar fiñvadur dre zielfennadur gweledel ar gorread e vezont o ruzañ warnañ. Amparet e vez al logodennoù gweledel gant ul LED, ur reizhiad gorren skeudennoù (IAS) hag ur c'hewerier arhentoù niverel (DSP). Sklerijennet e vez ar gorre gant al LED da reiñ an tu d'ar reizhiad IAS da c'horren skeudenn ar gorre. Ar c'hewerier DSP a c'hell neuze dre zielfennañ arouezadurioù ar gorread didermenañ ar fiñv a-blaen hag a-blom. Arc'hwelañ a ra al logodenn gweledel war ur gorre dilampr pe gant ilrezioù liv.\nAl logodennoù hep fun a servij muioc'h-mui pa c'hellont bezañ implijet hep bezañ luget ouzh an urzhiataer. Lies seurt logodennoù hep fun a vez kavet :\n> Logodennoù danruz : al logodennoù-se a vez implijet tal-ouzh-tal gant ur paker danruz kennasket ouzh an urzhiataer. Ur metrad bennak eo arhedad an trevnad-se.\n> Logodennoù hertzel : arveret e vezont gant ur paker hertzel peurliesañ perc'henntiezhel d'ar c'henderc'her. An arhedad a c'hell mont betek un dek metr bennak ha ne rank ket al logodenn bezañ a-well gant ar paker gant an trevnad-se.\n> Logodennoù BlueTooth : arveret int gant ur paker BlueTooth kennasket ouzh an urzhiataer. Heñvel eo o arhedad ouzh hini al logodennoù hertzel.\nKennaskerioù al logodennAozañ\nAl logodennoù gant funiom a vez luget ouzh an urzhiataer gant ur c'hennasker PS/2 peurliesañ. Muioc'h mui e vez kavet logodennoù luget ouzh ur porzh USB.\nAdtapet diwar « https://br.wikipedia.org/w/index.php?title=Logodenn_(stlenneg)&oldid=1790520 »\nDernière modification le 23 Ebr 2018, à 11:52\nKemmoù diwezhañ degaset d'ar bajenn-mañ d'an 23 Ebr 2018, da 11:52.